ΕΚΘΕΣΗ Για τους λογαριασμούς και τη διαχείριση κατά το οικονομικό έτος 1995 του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop - Θεσσαλονίκη) (97/C 81/01)

(Παρατηρήσεις βάσει του άρθρου 188 Γ παράγραφος 4 δεύτερο εδάφιο της συνθήκης ΕΚ)

ΠΙΝΑΚΑΣ ΠΕΡΙΕΧΟΜΕΝΩΝ

Σημεία Σελίδα

ΔΗΜΟΣΙΟΝΟΜΙΚΕΣ ΚΑΤΑΣΤΑΣΕΙΣ ΤΟΥ CEDEFOP ΓΙΑ ΤΟ ΟΙΚΟΝΟΜΙΚΟ ΕΤΟΣ ΠΟΥ ΕΚΛΕΙΣΕ ΣΤΙΣ 31 ΔΕΚΕΜΒΡΙΟΥ 1995 .

1 - 5 2

ΠΑΡΑΤΗΡΗΣΕΙΣ ΕΛΕΓΧΟΥ . 6 - 71 2

Γενικά . 6 - 14 2

Βασικά στοιχεία . 6 - 11 2

Έκταση του ελέγχου . 12 3

Απαλλαγή για την εκτέλεση του προϋπολογισμού του 1994 . 13 3

Δημοσιονομικά δεδομένα . 14 3

Παρατηρήσεις σχετικά με την εκτέλεση του προϋπολογισμού . 15 - 21 3

Διαχωρισμός των καθηκόντων . 15 3

Πάγιες προκαταβολές . 16 3

Μεταβιβάσεις πιστώσεων . 17 - 18 3

Μεταφορές και ακυρώσεις πιστώσεων . 19 - 21 4

Παρατηρήσεις σχετικά με το λογαριασμό διαχείρισης και τον ισολογισμό . 22 - 30 4

Έσοδα (επιχορήγηση που κατέβαλε η Επιτροπή) . 22 4

Δαπάνες . 23 - 27 4

Ισολογισμός . 28 - 30 5

Μεταφορά του Κέντρου στη θεσσαλονίκη . 31 - 66 5

Γενικά . 31 - 33 5

Προσωρινά γραφεία . 34 - 37 5

Μόνιμα γραφεία . 38 - 41 5

Προσωπικό: γενικά . 42 - 45 6

Προσωπικό: αλλαγή καθεστώτος . 46 - 66 6

Σύνοψη . 67 - 70 8

Συμπέρασμα . 71 9

ΠΑΡΑΡΤΗΜΑ 1 - 3 . 10

ΠΙΝΑΚΑΣ 1 . 11

Απαντήσεις του Κέντρου . 12

ΔΗΜΟΣΙΟΝΟΜΙΚΕΣ ΚΑΤΑΣΤΑΣΕΙΣ ΤΟΥ CEDEFOP ΓΙΑ ΤΟ ΟΙΚΟΝΟΜΙΚΟ ΕΤΟΣ ΠΟΥ ΕΚΛΕΙΣΕ ΣΤΙΣ 31 ΔΕΚΕΜΒΡΊΟΥ 1995

1. Η έκθεση αυτή απευθύνεται στο Συμβούλιο και στο Ευρωπαϊκό Κοινοβούλιο σύμφωνα με το άρθρο 12 του κανονισμού (ΕΟΚ) αριθ. 337/75 του Συμβουλίου (ΕΕ αριθ. L 39 της 13. 2. 1975, σ. 1), όπως τροποποιήθηκε από τον κανονισμό (ΕΟΚ) αριθ. 1946/93 του Συμβουλίου (ΕΕ αριθ. L 181 της 23. 7. 1993, σ. 11).

2. Το Συνέδριο εξέτασε τις δημοσιονομικές καταστάσεις του Ευρωπαϊκού Κέντρου για την ανάπτυξη της επαγγελματικής κατάρτισης σχετικά με το οικονομικό έτος που έκλεισε στις 31 Δεκεμβρίου 1995. Σύμφωνα με το άρθρο 18, παράγραφος 1 του κανονισμού (ΕΟΚ) αριθ. 1416/76 του Συμβουλίου (ΕΕ αριθ. L 164 της 24. 6. 1976, σ. 1) όπως τροποποιήθηκε από τον κανονισμό (ΕΟΚ) αριθ. 1948/93 του Συμβουλίου (ΕΕ αριθ. L 181 της 23. 7. 1993, σ. 15), ο προϋπολογισμός εκτελέστηκε με την ευθύνη του διοικητικού συμβουλίου. Η ευθύνη αυτή συνεπάγεται την κατάρτιση και την παρουσίαση των δημοσιονομικών καταστάσεων σύμφωνα με τις δημοσιονομικές διατάξεις που προβλέπονται στα άρθρα 65, 67 και 68 του κανονισμού (ΕΟΚ) αριθ. 1416/76 του Συμβουλίου, όπως τροποποιήθηκε από τον κανονισμό (ΕΟΚ) αριθ. 1948/93 του Συμβουλίου. Σύμφωνα με το άρθρο 188 Γ της συνθήκης για την ίδρυση της Ευρωπαϊκής Κοινότητας, το Ελεγκτικό Συνέδριο καλείται να εξετάσει τις δημοσιονομικές αυτές καταστάσεις.

3. Το Συνέδριο ανέλαβε τον έλεγχό του σύμφωνα με τους γενικά αποδεκτούς κανόνες ελέγχου, εφόσον εφαρμόζονται στο κοινοτικό πλαίσιο, και ως εκ τούτου διενέργησε τέτοιους ελέγχους στα λογιστικά βιβλία, και εφάρμοσε άλλες παρόμοιες διαδικασίες ελέγχου, όπως έκρινε αναγκαίο από τις περιστάσεις.

4. Στη σύνοδο του Ευρωπαϊκού Συμβουλίου, της 29ης Οκτωβρίου 1993, αποφασίστηκε η μεταφορά της έδρας του Cedefop από το Βερολίνο στη Θεσσαλονίκη. Για τη διευκόλυνση της μεταφοράς αυτής πραγματοποιήθηκαν ορισμένες τροποποιήσεις στους όρους απασχόλησης του προσωπικού, ορισμένες από τις οποίες δεν συμφωνούσαν με τους κανονισμούς που εφαρμόζονται σχετικά. Το θέμα αυτό εξηγείται λεπτομερέστερα στις παραγράφους 46-66. Έχουν επισημανθεί πολλές άλλες περιπτώσεις κατά τις οποίες οι πληρωμές δεν συμφωνούσαν πλήρως με τους ισχύοντες κανονισμούς.

5. Ο έλεγχος που διενέργησε το Συνέδριο του έδωσε τη δυνατότητα να έχει τη λογική βεβαίωση ότι οι δημοσιονομικές καταστάσεις για το οικονομικό έτος που έκλεισε στις 31 Δεκεμβρίου 1995 είναι αξιόπιστες, εφόσον αντικατοπτρίζουν ορθά τα έσοδα και τις δαπάνες κατά τη διάρκεια του 1995 και την οικονομική θέση κατά το τέλος του έτους. Εκτός από τη σημαντική εξαίρεση των δαπανών που αναφέρθηκαν στην προηγούμενη παράγραφο, οι σχετικές πράξεις στο σύνολό τους είναι νόμιμες και κανονικές.

ΠΑΡΑΤΗΡΗΣΕΙΣ ΕΛΕΓΧΟΥ

Γενικά

Βασικά στοιχεία

6. Το Ευρωπαϊκό Κέντρο για την ανάπτυξη της επαγγελματικής κατάρτισης (Cedefop) ιδρύθηκε με τον κανονισμό (ΕΟΚ) αριθ. 337/75 του Συμβουλίου (1), ως οργανισμός που εξαρτάται από την Ευρωπαϊκή Κοινότητα, έχοντας ως αποστολή την προώθηση της επαγγελματικής κατάρτισης σε κοινοτικό επίπεδο. Το Cedefop άρχισε τις δραστηριότητές του στο Βερολίνο το 1976 και μεταφέρθηκε στη Θεσσαλονίκη το 1995.

7. Ο ίδιος κανονισμός καθορίζει το ρόλο του, ήτοι «να παρέχει τη συνδρομή του στην Επιτροπή, με σκοπό την υποβοήθηση σε κοινοτικό επίπεδο, την προώθηση και ανάπτυξη της επαγγελματικής καταρτίσεως και της συνεχούς καταρτίσεως», να συμβάλλει «στην εφαρμογή κοινής επαγγελματικής καταρτίσεως» και να ευνοεί ιδιαίτερα «την ανταλλαγή πληροφοριών και εμπειριών». Τα κύρια καθήκοντά του στον τομέα της επαγγελματικής επιμόρφωσης είναι «να καταρτίζει κατ' επιλογήν τεκμηρίωση, να συμβάλλει στην ανάπτυξη και το συντονισμό της έρευνας, να εξασφαλίζει τη διάδοση κάθε χρήσιμης τεκμηριώσεως και πληροφορίας, να προωθεί και να υποστηρίζει τέτοιες πρωτοβουλίες, ώστε να διευκολυνθεί μια συντονισμένη προσέγγιση (ιδιαίτερα όσον αφορά την προσέγγιση των επιπέδων επαγγελματικής κατάρτισης και την αμοιβαία αναγνώριση των πιστοποιητικών) και να δημιουργεί έναν τόπο συναντήσεως για τα ενδιαφερόμενα μέρη».

8. Το Cedefop διοικείται από ένα διοικητικό συμβούλιο 48 μελών (κόστους 334 000 Ecu το 1995) που αποτελείται από εκπροσώπους της Επιτροπής (τρεις), οργανώσεις εργοδοτών (δεκαπέντε), οργανώσεις εργαζομένων (δεκαπέντε), και έναν εκπρόσωπο από κάθε κυβέρνηση κράτους μέλους της ΕΚ. Το διοικητικό συμβούλιο εκλέγει τον πρόεδρό του και τρεις αντιπροέδρους μεταξύ των μελών του για ένα χρόνο. Κατά τη διενέργεια του ελέγχου (Μάιος του 1996), ο γενικός διευθυντής της ΓΔ ΧΧΙΙ - Εκπαίδευση, κατάρτιση και νεότητα ήταν ο πρόεδρος του διοικητικού συμβουλίου. Ο διευθυντής του Κέντρου διορίζεται από την Επιτροπή βάσει καταλόγου υποψηφίων προτεινομένων από το διοικητικό Συμβούλιο για πέντε χρόνια.

9. Ενώ ο βασικός κανονισμός καθιστά το διευθυντή υπεύθυνο για την τρέχουσα διαχείριση του Κέντρου, το διοικητικό συμβούλιο είναι εκείνο που αναλαμβάνει τη γενική ευθύνη. Το τελευταίο λαμβάνει αποφάσεις, εγκρίνει το πρόγραμμα εργασίας και την ετήσια έκθεση και καταρτίζει την κατάσταση εσόδων και δαπανών του προηγούμενου έτους, καθώς και την κατάσταση προβλεπομένων εσόδων και δαπανών για το επόμενο έτος.

10. Ο ρόλος της Επιτροπής, που προβλέπεται στο βασικό κανονισμό και που ασκείται από τους εκπροσώπους της ΓΔ ΧΧΙΙ, δεν συνίσταται μόνο στην εκπροσώπηση των συμφερόντων της Επιτροπής στο διοικητικό συμβούλιο, αλλά επίσης και στην έγκριση του προγράμματος εργασίας, στην εξέταση της ετήσιας έκθεσης και της κατάστασης των εσόδων και δαπανών, καθώς και στην υποβολή της κατάστασης προβλεπομένων εσόδων και δαπανών στο Συμβούλιο και στο Ευρωπαϊκό Κοινοβούλιο.

11. Ένα δεύτερο σημείο επαφής με την Επιτροπή υπάρχει μέσω της άσκησης του δημοσιονομικού ελέγχου των δαπανών του Cedefop από τη ΓΔ ΧΧ. Σύμφωνα με το άρθρο 23 του κανονισμού (ΕΟΚ) αριθ. 1416/76 του Συμβουλίου, της 1ης Ιουνίου 1976, όπως τροποποιήθηκε από τον κανονισμό του Συμβουλίου (ΕΟΚ) αριθ. 1948/93, της 30ής Ιουνίου 1993, όλες οι αναλήψεις υποχρεώσεων και οι πληρωμές που πραγματοποιεί το Cedefop θα πρέπει να ελέγχονται και να υπογράφονται από το δημοσιονομικό ελεγκτή πριν από την πραγματική εκτέλεση, εκτός από τις πληρωμές των πάγιων προκαταβολών (βλέπε σημείο 48). Τα έγγραφα που είναι αναγκαία για τη διαδικασία αυτή κοινοποιούνται στη ΓΔ ΧΧ στις Βρυξέλλες, ενώ τα υπόλοιπα ελέγχονται κατά τη διάρκεια δύο ετήσιων επισκέψεων από τη ΓΔ ΧΧ στο Cedefop.

Έκταση του ελέγχου

12. Το Συνέδριο διενέργησε δημοσιονομικό έλεγχο των λογαριασμών του 1995 και εξέτασε τη χρηστή δημοσιονομική διαχείριση όσον αφορά τη μεταφορά του Κέντρου από το Βερολίνο στη Θεσσαλονίκη.

Απαλλαγή για την εκτέλεση του προϋπολογισμού του 1994

13. Στις 17 Απριλίου 1996, το Ευρωπαϊκό Κοινοβούλιο αποφάσισε να αναβάλει τη χορήγηση απαλλαγής για την εκτέλεση του προϋπολογισμού του 1994 μέχρις ότου οι στρατηγικές διαχείρισης, οι συνθήκες εργασίας και οι δραστηριότητες του Κέντρου δώσουν τη δυνατότητα να εξασφαλιστεί:

α) ο έλεγχος της αποδοτικότητας στα πλαίσια των δαπανών του προϋπολογισμού για τη στήριξη του Cedefop 7

β) μια αποτελεσματική χρησιμοποίηση των ανθρωπίνων και άλλων πόρων 7

γ) η ποιότητα των προϊόντων που ανταποκρίνονται στις ανάγκες των πελατών του Cedefop 7

δ) ένας σαφής και συνεπής ρόλος μεταξύ των πολιτικών της Ευρωπαϊκής Κοινότητας σχετικά με την επαγγελματική κατάρτιση.

Δημοσιονομικά δεδομένα

14. Οι διαθέσιμες πιστώσεις για το οικονομικό έτος 1995 ανήλθαν σε 16,50 εκατ. Ecu. Οι πραγματοποιηθείσες αναλήψεις υποχρεώσεων οδήγησαν σε πληρωμές 10,11 εκατ. Ecu και σε μεταφορές 4,67 εκατ. Ecu στο οικονομικό έτος 1996, ενώ το υπόλοιπο των 1,72 εκατ. Ecu ακυρώθηκε. Οι πιστώσεις που μεταφέρθηκαν από το προηγούμενο οικονομικό έτος οδήγησαν σε πληρωμές 2,16 εκατ. Ecu και σε ακυρώσεις 0,29 εκατ. Ecu. Το παράρτημα 1 της παρούσας έκθεσης παραθέτει ανάλυση της χρησιμοποίησης των πιστώσεων για το εξεταζόμενο οικονομικό έτος, καθώς και των πιστώσεων που μεταφέρθηκαν από το 1994. Το παράρτημα 2 παραθέτει μια επισκόπηση του λογαριασμού διαχείρισης για το οικονομικό έτος 1995 και του ισολογισμού στις 31 Δεκεμβρίου 1995.

Παρατηρήσεις σχετικά με την εκτέλεση του προϋπολογισμού

Διαχωρισμός των καθηκόντων

15. Το Κέντρο, ύστερα από τη μεταφορά στη Θεσσαλονίκη, κατά την εποχή του ελέγχου (Μάιος 1996) δεν είχε ακόμη καθιερώσει κατάλληλες διαδικασίες σχετικά με το διαχωρισμό των καθηκόντων του διατάκτη, του υπολόγου και του υπολόγου πάγιων προκαταβολών. Π.χ. διαπιστώθηκε ότι ο υπόλογος βοηθούσε επίσης και εκτελούσε εργασίες για τον υπόλογο των πάγιων προκαταβολών.

Πάγιες προκαταβολές

16. Ενα μεγάλο ποσοστό πληρωμών (60 % το 1995, εκτός από τους μισθούς) εξακολουθεί να πραγματοποιείται πριν από την έγκριση του δημοσιονομικού ελεγκτή. Ο βαθμός της χρησιμοποίησης των πάγιων προκαταβολών δεν αντιστοιχεί στο πνεύμα των δημοσιονομικών διατάξεων. Μια πρακτική περισσότερο αποδεκτή θα συνίστατο στον περιορισμό της χρησιμοποίησης των πάγιων προκαταβολών σε τρέχουσες ή μικρές δαπάνες, όπου ο κίνδυνος των παρατυπιών είναι σχετικά μικρός.

Μεταβιβάσεις πιστώσεων

17. Το σύνολο των μεταβιβάσεων των πιστώσεων μεταξύ διαφορετικών κονδυλίων του προϋπολογισμού που πραγματοποιήθηκαν το 1995 ανήλθε σε 922 000 Ecu, ήτοι 5,6 % του αρχικού προϋπολογισμού, έναντι 10,9 % το 1994. Το 62 % σχεδόν των μεταφορών (570 000 Ecu) έγινε κατά τους δύο τελευταίους μήνες του 1995 σε σύγκριση με το 33 % το 1994.

18. Το Κέντρο δεν προέβη σε μεταφορές πιστώσεων μεταξύ τίτλων του 1995. Η παρατήρηση του Συνεδρίου του παρελθόντος έτους (2) είχε ληφθεί υπόψη.

Μεταφορές και ακυρώσεις πιστώσεων

19. Η πρακτική της μεταφοράς μεγάλων ποσών πιστώσεων, που παρατηρήθηκε ήδη κατά τα προηγούμενα έτη (3), αυξήθηκε το 1995. Μόνο το 61 % των οριστικών πιστώσεων για το 1995 πληρώθηκε κατά το έτος αυτό, έναντι 73 % το 1994. Το ποσοστό των αναλήψεων που πραγματοποιήθηκε και μεταφέρθηκε στο 1996 ήταν 28 % (23 % το 1994). Το ποσοστό των ακυρώσεων ήταν 10 %, έναντι 5 % το 1994. Ο πίνακας 1 δείχνει τις μεταφορές από τον αρχικό προϋπολογισμό του 1995 κατά τίτλο και τη μεταγενέστερη χρησιμοποίησή τους.

20. Οι μεταφορές για επιχειρησιακές δαπάνες ανήλθαν στο 53 % των αρχικών πιστώσεων, έναντι 40 % το 1994. Εφόσον το 8 % των πιστώσεων για επιχειρησιακές δαπάνες ακυρώθηκε, το Κέντρο δαπάνησε μόνο 39 % του επιχειρησιακού προϋπολογισμού του το 1995. Στα τέλη του πρώτου τριμήνου του 1996, είχε δαπανηθεί μόνο το 34 % των μεταφορών του τίτλου 3 από το 1995.

21. Το υψηλό ποσοστό μεταφορών και ακυρώσεων, μαζί με τον υψηλό αριθμό των μεταφορών, δείχνει ότι το πρόγραμμα εργασίας δεν είχε εκτελεστεί όπως είχε προγραμματιστεί και ότι οι αρχές της χρηστής δημοσιονομικής διαχείρισης είχαν διακυβευθεί. Τα γεγονότα αυτά, σε συνδυασμό με την έλλειψη προσωπικού (βλέπε σημεία 42-45), θα έχουν σοβαρές επιπτώσεις στην εκτέλεση του προϋπολογισμού του 1996.

Παρατηρήσεις σχετικά με το λογαριασμό διαχείρισης και τον ισολογισμό

Έσοδα (επιχορήγηση που κατέβαλε η Επιτροπή)

22. Η Επιτροπή κατέβαλε την οφειλόμενη επιχορήγηση από το γενικό προϋπολογισμό των Κοινοτήτων για το οικονομικό έτος 1995 σε πολλές δόσεις: 2 300 000 Ecu καταβλήθηκαν στις 6 Φεβρουαρίου 1995, 2 400 000 Ecu στις 20 Απριλίου 1995, 2 500 000 Ecu στις 28 Ιουνίου 1995, 2 800 000 Ecu στις 5 Οκτωβρίου 1995, 5 875 000 Ecu στις 22 Νοεμβρίου 1995 και 525 000 Ecu την 1η Δεκεμβρίου 1995. Οπως και κατά τα προηγούμενα έτη (4), αυτός ο τύπος χρηματοδότησης δεν συμφωνεί με το άρθρο 26 των δημοσιονομικών διατάξεων που εφαρμόζονται στο Κέντρο, το οποίο προβλέπει την πραγματοποίηση πληρωμής μέχρι την 15η ημέρα κάθε τριμήνου και σύμφωνα με τις πραγματικές ανάγκες.

Δαπάνες

23. Το 1994, μετά την απόφαση μεταφοράς του Κέντρου στη Θεσσαλονίκη, το Cedefop προσέλαβε ένα νέο αναπληρωτή διευθυντή, ο οποίος την εποχή εκείνη διέμενε και εργαζόταν στη Θεσσαλονίκη. Ο υπάλληλος αυτός μετακόμισε στο Βερολίνο και καταβλήθηκε σ' αυτόν αποζημίωση εγκατάστασης ίση με βασικούς μισθούς δύο μηνών. Λιγότερο από ένα χρόνο αργότερα ύστερα από τη μεταφορά του Κέντρου στη Θεσσαλονίκη, ο ίδιος ο υπάλληλος έλαβε εκ νέου αποζημίωση εγκατάστασης ίση με βασικούς μισθούς δύο μηνών. Επειδή η μεταφορά του Κέντρου εκτελέστηκε γρήγορα, η παραμονή στο Βερολίνο ήταν σύντομης διάρκειας (11 μήνες), και καθώς ένα μέρος του χρόνου αυτού διανύθηκε στη Θεσσαλονίκη, κατά τη διάρκεια του οποίου ελάμβανε επίσης πλήρεις ημερήσιες αποζημιώσεις (συμπεριλαμβανομένων των σαββατοκύριακων), το Συνέδριο φρονεί ότι οι αποφάσεις αυτές δεν συμφωνούν με τη χρηστή δημοσιονομική διαχείριση και είναι αντίθετες προς το συμφέρον του Cedefop.

24. Η σύμβαση ενός άλλου αναπληρωτή διευθυντή, ο οποίος είχε ήδη μετακομίσει από το Βερολίνο και επιστρέψει στη Μαδρίτη τον Ιούλιο του 1995, λύθηκε από το διοικητικό συμβούλιο με ισχύ από 31 Δεκεμβρίου λόγω της απροθυμίας του να μετεγκατασταθεί στη Θεσσαλονίκη. Υστερα από αυτό, καταβλήθηκαν 71 030 Ecu στον υπάλληλο αυτό. Το Συνέδριο θεωρεί ότι η απόφαση αυτή του διοικητικού συμβουλίου είναι αντίθετη προς τις αρχές της χρηστής δημοσιονομικής διαχείρισης.

25. Στο άρθρο 46 του κανονισμού (ΕΟΚ) αριθ. 1416/76 του Συμβουλίου, της 1ης Ιουνίου 1976, όπως τροποποιήθηκε από τον κανονισμό (ΕΟΚ) αριθ. 1948/93 του Συμβουλίου, της 30ής Ιουνίου 1993, ορίζεται ότι είναι δυνατό να συναφθεί σύμβαση με απευθείας συμφωνία όταν η σύμβαση συνεπάγεται ποσό που δεν υπερβαίνει το όριο των 12 000 Ecu. Σε δώδεκα τουλάχιστον περιπτώσεις, είχαν συναφθεί συμβάσεις πάνω από το όριο αυτό χωρίς να ακολουθηθεί η διαδικασία μειοδοτικού διαγωνισμού, όπως περιγράφεται στο άρθρο 45 του προαναφερθέντος κανονισμού.

26. Περίπου το 40 % των υποχρεώσεων του 1995, στο κονδύλιο του προϋπολογισμού «Πρότυπες μελέτες και σχέδια» (300 000 Ecu), αναλήφθηκε τους τελευταίους δύο μήνες του 1995. Στο κονδύλιο του προϋπολογισμού «Ανταλλαγές υπαλλήλων και εμπειρογνωμόνων» αναλήφθηκε ποσό 150 572 Ecu για έναν εμπειρογνώμονα, ο οποίος άρχισε να εργάζεται στο Cedefop την 1η Φεβρουαρίου 1996 και για έναν άλλο εμπειρογνώμονα για τον οποίο υπογράφηκε σύμβαση στις 22 Δεκεμβρίου 1995. Αυτές οι αναλήψεις υποχρεώσεων έγιναν βιαστικά και για να αποφευχθεί η ακύρωση των πιστώσεων.

27. Το μίσθωμα των προσωρινών γραφείων για τον Ιανουάριο του 1996 (22 750 Ecu) είχε ήδη καταχωρηθεί στους λογαριασμούς το 1995. Καθώς η δαπάνη αυτή αφορά το οικονομικό έτος 1996, θα έπρεπε να είχε καταχωρηθεί λογιστικά στο έτος αυτό.

Ισολογισμός

28. Λόγω έλλειψης ενός πλήρους βιβλίου απογραφών, που να εξακριβώνει το κάθε αγαθό, δεν ήταν δυνατό να διενεργηθεί οποιοσδήποτε έλεγχος. Το Συνέδριο ζητά επειγόντως από το Κέντρο να καταρτίσει το δυνατόν νωρίτερα ένα ενημερωμένο βιβλίο απογραφών, όπως προβλέπεται στο άρθρο 52 του κανονισμού (ΕΟΚ) αριθ. 1416/76 του Συμβουλίου, της 1η Ιουνίου 1976, όπως τροποποιήθηκε από τον κανονισμό (ΕΟΚ) αριθ. 1948/93 του Συμβουλίου, της 30ής Ιουνίου 1993.

29. Η εγγραφή στον ισολογισμό σχετικά με απαιτήσεις από το προηγούμενο οικονομικό έτος περιλαμβάνει εκκρεμή απαίτηση ύψους 3 134 Ecu για τιμολόγιο που εκδόθηκε το 1991. Η περυσινή παρατήρηση του Συνεδρίου δεν έχει ακολουθηθεί παρά τη θετική απάντηση του Κέντρου. Το Συνέδριο συνιστά στο Κέντρο να διαγράψει το ποσό αυτό, εκτός και αν υπάρχει λόγος να πιστεύεται ότι το ποσό αυτό θα εισπραχθεί.

30. Στο τέλος του έτους, τα ταμειακά υπόλοιπα που διέθετε το Κέντρο ήταν 5,9 εκατ. Ecu. Το Κέντρο αναλαμβάνει έτσι την ευθύνη για διαχείριση μεγάλων ταμειακών υπολοίπων, για την οποία έχει ελάχιστη από την απαιτούμενη πείρα. Το Συνέδριο επαναλαμβάνει την παρατήρηση (5) που διατύπωσε πέρυσι σύμφωνα με την οποία η κατάσταση αυτή θα πρέπει να αποφεύγεται και το Κέντρο θα πρέπει να πραγματοποιεί τις τριμηνιαίες απολήψεις του από την Επιτροπή σε στενότερη συνάρτηση με τις πραγματικές ταμειακές ανάγκες του. Συγχρόνως, η Επιτροπή θα πρέπει να διαβεβαιώνεται ότι λαμβάνει μια ρεαλιστική πρόβλεψη κινήσεων κεφαλαίων από το Κέντρο προτού πραγματοποιηθούν οι πληρωμές.

Μεταφορά του Κέντρου στη Θεσσαλονίκη

Γενικά

31. Στη σύνοδο του Ευρωπαϊκού Συμβουλίου, της 29ης Οκτωβρίου 1993, αποφασίστηκε η μεταφορά της έδρας του Cedefop από το Βερολίνο στη Θεσσαλονίκη, στην Ελλάδα (6).

32. Η μεταφορά στη Θεσσαλονίκη πραγματοποιήθηκε τον Αύγουστο του 1995 και το Κέντρο άρχισε τις δραστηριότητές του στην Ελλάδα το Σεπτέμβριο του 1995. Σύμφωνα με υπολογισμούς που έκανε το Συνέδριο, 3 300 000 Ecu περίπου των δαπανών σχετικά με τη μεταφορά περιλαμβάνονται στους λογαριασμούς του 1995.

33. Από την 1η Σεπτεμβρίου 1995, το Cedefop έχει εγκατασταθεί σε ένα κτίριο του Γεωργικού και Βιομηχανικού Ινστιτούτου στη Θεσσαλονίκη. Από την 1η Σεπτεμβρίου 1999, το αργότερο, το ελληνικό δημόσιο θα θέσει στη διάθεση του Cedefop μόνιμο κτίριο. Το Cedefop έχει υπογράψει τέσσερις συμφωνίες σχετικά με το μίσθωμα των προσωρινών γραφείων και την ανέγερση του μόνιμου κτιρίου. Η βασική συμφωνία μεταξύ του Cedefop και του ελληνικού δημοσίου υπογράφηκε στη Θεσσαλονίκη στις 22 Ιουνίου 1995. Οι άλλες τρεις συμφωνίες, συμπεριλαμβανομένης και εκείνης μεταξύ του ελληνικού δημοσίου και του οργανισμού που είναι υπεύθυνος για την πλήρη ανέγερση, αποτελούν μέρος της βασικής συμφωνίας.

Προσωρινά γραφεία

34. Το ετήσιο μίσθωμα του προσωρινού κτιρίου είναι 273 000 Ecu τα οποία καταβάλλονται απευθείας στον ιδιοκτήτη.

35. Στο άρθρο 1 της συμφωνίας μεταξύ του ελληνικού δημοσίου και του Cedefop ορίζεται ότι: «το ελληνικό δημόσιο θα θέσει στη διάθεση του Cedefop από 1ης Σεπτεμβρίου 1995, το κτίριο των προσωρινών γραφείων και των εγκαταστάσεων που ανήκουν σ' αυτά στο σύνολό τους» και στο άρθρο 2 ορίζεται ότι: «... και τα δύο κτίρια θα τεθούν στη διάθεση του Cedefop και θα είναι έτοιμα προς χρήση. Οι ελληνικές αρχές θα είναι υπεύθυνες για τις ηλεκτρικές, ηλεκτρονικές και τηλεφωνικές καλωδιώσεις».

36. Την εποχή της παράδοσης του κτιρίου, το Κέντρο δεν προέβη σε καμία γραπτή αντίρρηση. Εντούτοις, κατά τους τέσσερις πρώτους μήνες της παραμονής του Cedefop στη Θεσσαλονίκη (Σεπτέμβριο έως Δεκέμβριο του 1995), το Κέντρο χρειάστηκε να δαπανήσει 120 000 Ecu για τον εξοπλισμό των γραφείων και για να καταστεί λειτουργικό το προσωρινό κτίριο. Μεταξύ άλλων, οι ηλεκτρικές, ηλεκτρονικές και τηλεφωνικές καλωδιώσεις δεν είχαν ακόμη εκτελεστεί.

37. Οι επενδύσεις αυτές χρηματοδοτήθηκαν εξ ολοκλήρου από το Cedefop και οι δαπάνες καταλογίστηκαν στους λογαριασμούς του 1995. Οι συμβάσεις δεν είναι σαφείς για το ποιος πρέπει να αναλάβει το κόστος των επενδύσεων αυτών.

Μόνιμα γραφεία

38. Το ελληνικό δημόσιο έχει δεσμευθεί να θέσει στη διάθεση του Cedefop ένα μόνιμο κτίριο το αργότερο την 1η Σεπτεμβρίου 1999. Για την ανέγερση του κτιρίου το Cedefop θα καταβάλει στο ελληνικό δημόσιο 6 879 750 Ecu σε τέσσερις ίσες δόσεις των 1 719 937 Ecu. Οι ημερομηνίες για την πληρωμή των πρώτων τριών δόσεων έχουν καθοριστεί την 1η Σεπτεμβρίου 1995, την 1η Σεπτεμβρίου 1996 και την 1η Σεπτεμβρίου 1997. Η τελευταία δόση θα καταβληθεί όταν παραδοθεί το κτίριο.

39. Το Cedefop δεν έχει εξασφαλίσει αν οι πληρωμές αυτές σχετίζονται με την πραγματική πρόοδο των εργασιών ανέγερσης. Το Κέντρο θα έχει πληρώσει 5 159 811 Ecu περισσότερο από δύο χρόνια πριν από την παράδοση του κτιρίου.

40. Το Συνέδριο συστήνει στο Cedefop να βεβαιωθεί αν από τους τόκους της πρώτης δόσης θα επωφεληθεί το σχέδιο.

41. Το Κέντρο θα πρέπει να βεβαιωθεί αν ο Οργανισμός Εργατικής Κατοικίας (ΟΕΚ), ο οποίος είναι αρμόδιος για την εκτέλεση του έργου στο σύνολό του, θα προστατεύσει τα συμφέροντα του Cedefop.

Προσωπικό: γενικά

42. Το 1995, ο πίνακας προσωπικού περιλάμβανε 79 θέσεις από τις οποίες: 24 Α, 11 LA, 15 Β, 26 C και 3 Δ. Κατά την εποχή του ελέγχου (Μάιος 1996) 37 άτομα (14 Α, 7 Β, 14 C και 2 D) εργάζονταν πραγματικά για το Cedefop, 11 άτομα είχαν μετατεθεί σε άλλα όργανα της ΕΕ, 14 υπάλληλοι είχαν αποχωρήσει από το Cedefop πριν από τη μεταφορά στη Θεσσαλονίκη και 17 άτομα είχαν αποφασίσει να μην εγκαταλείψουν το Βερολίνο. Πολλοί νέοι υπάλληλοι έπρεπε και θα πρέπει να προσληφθούν κατά την περίοδο 1995 και 1996.

43. Τα 17 άτομα τα οποία παρέμειναν στο Βερολίνο είναι ελεύθερα να εργαστούν στο δημόσιο, ιδιωτικό τομέα ή σε άλλα όργανα της ΕΕ, λαμβάνουν όμως το μισθό τους για περίοδο 18 μηνών κατα ανώτατο όριο, σε συνάρτηση με την αρχαιότητά τους στο Cedefop (1 μήνα αποδοχών ανά έτος υπηρεσίας με ελάχιστη αρχαιότητα έξι μηνών). Μετά από την περίοδο αυτή, τα εν λόγω άτομα μπορούν είτε να μετατεθούν στη Θεσσαλονίκη, είτε να βρουν άλλες λύσεις. Αποτέλεσμα της κατάστασης αυτής είναι ότι το Cedefop δεν είναι σε θέση να χρησιμοποιήσει τις 17 αυτές θέσεις (Μάιος 1996), διότι είναι δεσμευμένες στον προϋπολογισμό και πρέπει να παραμείνουν κενές στην περίπτωση που ένα άτομο αποφασίσει τελικά αργότερα να μεταφερθεί στη Θεσσαλονίκη.

44. Δεν είναι σαφές τι θα συμβεί στα 17 αυτά άτομα τα οποία δεν επιθυμούν να μεταφερθούν στη Θεσσαλονίκη μετά τη συμφωνία να παραμείνουν στο Βερολίνο. Σύμφωνα με το άρθρο 20 του κανονισμού υπηρεσιακής κατάστασης «ο υπάλληλος έχει την υποχρέωση να διαμένει στον τόπο της υπηρεσίας του ή σε τόση απόσταση από τον τελευταίο, ώστε να μην παρεμποδίζεται στην άσκηση των καθηκόντων του». Εντούτοις, για τρεις υποθέσεις έχει ήδη ασκηθεί προσφυγή στο Δικαστήριο της ΕΕ από υπαλλήλους, οι οποίοι δεν ήθελαν να μεταφερθούν στη Θεσσαλονίκη.

45. Η κατάσταση αυτή κατά την οποία 17 απαραίτητοι υπάλληλοι δεσμεύουν θέσεις που έχουν εγκριθεί στον προϋπολογισμό, χωρίς να εργάζονται για το Cedefop, είχε ήδη το 1995 και θα έχει το 1996 και 1997 σημαντική επίπτωση στη λειτουργία του Cedefop.

Προσωπικό: αλλαγή καθεστώτος

46. Το άρθρο 13 του κανονισμού (ΕΟΚ) αριθ. 337/75 του Συμβουλίου, της 10ης Φεβρουαρίου 1975, όπως τροποποιήθηκε από τον κανονισμό (ΕΚ) αριθ. 251/95 του Συμβουλίου, της 6ης Φεβρουαρίου 1995 για να συμπληρωθεί ως εξής: «στο προσωπικό του Κέντρου εφαρμόζονται οι κανονισμοί και οι ρυθμίσεις που ισχύουν για τους υπαλλήλους και το λοιπό προσωπικό των Ευρωπαϊκών Κοινοτήτων. Το Κέντρο ασκεί έναντι του προσωπικού του τις εξουσίες που ανήκουν στην αρμόδια για τους διορισμούς αρχή. Το διοικητικό συμβούλιο του Κέντρου, σε συμφωνία με την Επιτροπή, θεσπίζει τις κατάλληλες λεπτομέρειες εφαρμογής». Συγχρόνως, ο κανονισμός (ΕΚ) αριθ. 251/95 του Συμβουλίου καταργεί τον κανονισμό ΕΚΑΧ, ΕΟΚ, Ευρατόμ αριθ. 1859/76 του Συμβουλίου, της 29ης Ιουνίου 1976, για τον καθορισμό των όρων απασχόλησης του προσωπικού του Cedefop. Η τροποποίηση ήταν αναγκαία για να εξασφαλιστεί «η συνοχή σε κοινοτικό επίπεδο όσον αφορά τη διαχείριση του προσωπικού των διαφόρων αποκεντρωμένων οργανισμών» (7). Εντούτοις, οι υπάλληλοι του Cedefop διορίστηκαν ως μόνιμοι υπάλληλοι, ενώ στους άλλους αποκεντρωμένους οργανισμούς προσελήφθησαν έκτακτοι υπάλληλοι.

47. Το Συνέδριο εξέτασε τις τροποποιήσεις που επήλθαν στον κανονισμό υπηρεσιακής κατάστασης, καθώς και άλλες συμφωνίες που είχαν συναφθεί μεταξύ του διοικητικού συμβουλίου και του προσωπικού, και εντόπισε ορισμένες παρατυπίες από τις οποίες οι σοβαρότερες είναι εκείνες που περιγράφονται στα σημεία 49 έως 66.

48. Το διοικητικό συμβούλιο δεν διαβίβασε τις συμφωνίες αυτές στο δημοσιονομικό ελεγκτή για θεώρηση. Εντούτοις, όλες οι αναλήψεις υποχρεώσεων που προέκυψαν από τις συμφωνίες αυτές πληρώθηκαν μέσω πάγιων προκαταβολών και αργότερα έλαβαν τη θεώρηση του δημοσιονομικού ελεγκτή.

Τακτοποίηση του προσωπικού

49. Το Cedefop έπραξε τα ακόλουθα για να «τακτοποιήσει» την κατάσταση των υπαλλήλων του ύστερα από τη μεταφορά στη Θεσσαλονίκη:

- κατά πρώτο λόγο, απασχόλησε από 1ης Μαρτίου 1995 όλο το προσωπικό του με την ιδιότητα του εκτάκτου υπαλλήλου (άρθρο 2β των κανονισμών και ρυθμίσεων που εφαρμόζονται στο λοιπό προσωπικό των Ευρωπαϊκών Κοινοτήτων στον ίδιο βαθμό και κλιμάκιο που είχαν ως υπάλληλοι επί συμβάσει),

- κατά δεύτερο λόγο, προσέλαβε από 1ης Απριλίου 1995 τα άτομα αυτά ως μονίμους υπαλλήλους της ΕΕ ύστερα από εσωτερικό διαγωνισμό που είχε «οργανωθεί» βάσει τίτλων μόνο.

Παράβαση του κανονισμού υπηρεσιακής κατάστασης σχετικά με το κλιμάκιο στο οποίο είχαν αρχικά καταταχθεί ως έκτακτοι υπάλληλοι οι πρώην συμβασιούχοι υπάλληλοι του Cedefop

50. Όταν οι υπάλληλοι είχαν προσληφθεί ως έκτακτοι υπάλληλοι την 1η Μαρτίου 1995, το υψηλότερο κλιμάκιο στο οποίο οποιοσδήποτε υπάλληλος του Cedefop θα μπορούσε να προσληφθεί ήταν το 3 (ή 4 στην περίπτωση των βαθμών Α1 έως Α4, L/Α3 και L/Α4 μόνο) (άρθρο 32 του κανονισμού υπηρεσιακής κατάστασης που εφαρμόζεται στους έκτακτους υπαλλήλους βάσει του άρθρου 15 των κανονισμών και ρυθμίσεων που εφαρμόζονται στο λοιπό προσωπικό).

51. Εντούτοις, 33 από τους 59 υπαλλήλους του Cedefop που είχαν προσληφθεί ως έκτακτοι υπάλληλοι κατατάχθηκαν σε κλιμάκιο μεγαλύτερο του 3, πράγμα το οποίο είναι αντικανονικό.

Κατάχρηση εξουσίας κατά τη διοργάνωση του εσωτερικού διαγωνισμού για το διορισμό πρώην συμβασιούχων υπαλλήλων του Cedefop ως μονίμων υπαλλήλων

52. Την 1η Μαρτίου 1995, το Cedefop προκήρυξε 15 κενές θέσεις και εσωτερικούς διαγωνισμούς μαζί. Ύστερα από τους διαγωνισμούς αυτούς όλοι οι υπάλληλοι που εργάζονταν στο παρελθόν στο Cedefop διορίστηκαν ως μόνιμοι υπάλληλοι.

53. Σύμφωνα με τον κανονισμό υπηρεσιακής κατάστασης, ο σκοπός ενός διαγωνισμού είναι να δοθεί η δυνατότητα σε πολλούς υποψηφίους να ανταγωνιστούν έτσι ώστε να μπορεί να επιλεγεί εκείνος που έχει τα περισσότερα προσόντα για την πλήρωση της κενής θέσης (άρθρο 27 παράγραφος 1 του κανονισμού υπηρεσιακής κατάστασης). Κατά συνέπεια, ο κίνδυνος αποτυχίας και ο ανταγωνισμός αποτελούν, εξ ορισμού, αναπόσπαστο μέρος κάθε συμμετοχής σε διαγωνισμό.

54. Αντίθετα, ο σκοπός των 15 διαγωνισμών που προκηρύχθηκαν από το Cedefop ήταν τελείως διαφορετικός, εφόσον ο στόχος ήταν η τακτοποίηση της κατάστασης των υπαλλήλων του ύστερα από τη μεταφορά στη Θεσσαλονίκη, και από τη στιγμή εκείνη ήταν γνωστό εκ των προτέρων ότι οι υπάλληλοι θα επιτύγχαναν στο διαγωνισμό αυτό. Τούτο αποδεικνύεται από:

- το «εμπιστευτικό» έγγραφο που ήταν συνημμένο στις προαναφερθείσες προκηρύξεις κενών θέσεων και διαγωνισμών, όπου ήταν σημειωμένο από δίπλα το όνομα ή τα ονόματα αυτών που θα επιτύγχαναν στο διαγωνισμό,

- το Κέντρο είχε δώσει εκ των προτέρων σε κάθε υπάλληλο του προσωπικού του «γραπτή εγγύηση» του διορισμού του ή του διορισμού της ως υπαλλήλου της ΕΕ (παράγραφος 4.1 τέταρτο εδάφιο της «συμφωνίαςπλαισίου», δεύτερο εδάφιο της επιστολής της 7ης Φεβρουαρίου 1995 και πραγματική εγγυητική επιστολή). Συνεπώς, δεν υπήρχε κανένας κίνδυνος αποτυχίας. Αντιθέτως, κάθε υποψήφιος ήταν εκ των προτέρων σίγουρος για την επιτυχία του στο διαγωνισμό προτού αυτός διεξαχθεί.

55. Το Δικαστήριο της ΕΕ αποφάσισε ότι όταν μια αρχή κάνει χρήση της εξουσίας της για σκοπό διάφορο εκείνου τον οποίο επιδιώκει η οικεία κανονιστική ρύθμιση υφίσταται κατάχρηση εξουσίας (8). Το Δικαστήριο έκανε αναφορά του κανονισμού αυτού στον τομέα του δημόσιου λειτουργήματος της ΕΕ ειδικά για μια διαδικασία διαγωνισμού (9). Το αποτέλεσμα είναι ότι αποφάσεις διορισμού που ελήφθησαν ύστερα από μια διαδικασία διαγωνισμού η οποία πάσχει από κατάχρηση εξουσίας, είναι παράνομες (10).

56. Η νομική υπηρεσία της Επιτροπής κατέληξε στο ίδιο συμπέρασμα, όπως επιβεβαιώνεται από την παράγραφο γ) του εγγράφου της 4ης Ιανουαρίου 1995 (11).57. Εφόσον ο σκοπός του εν λόγω διαγωνισμού διέφερε από εκείνον που προβλέπεται στον κανονισμό υπηρεσιακής κατάστασης, συνεπάγεται ότι η διαδικασία διαγωνισμού που εφάρμοσε το Cedefop πάσχει από κατάχρηση εξουσίας, και επομένως είναι παράνομη.

Παράβαση του κανονισμού υπηρεσιακής κατάστασης σχετικά με την κατάταξη σε βαθμό πρώην συμβασιούχων υπαλλήλων του Cedefop ως μονίμων υπαλλήλων

58 Σύμφωνα με το άρθρο 31 του κανονισμού υπηρεσιακής κατάστασης, κάθε υπάλληλος του προσωπικού του Cedefop θα έπρεπε να είχε διοριστεί την 1η Απριλίου 1995 ως εξής:

- υπάλληλοι της κατηγορίας Α ή του μεταφραστικού κλάδου (L/A): στο βασικό βαθμό της κατηγορίας τους (ήτοι Α7 ή L/A7) (άρθρο 31 παράγραφος 1),

- υπάλληλοι άλλων κατηγοριών:

στο βασικό βαθμό της σταδιοδρομίας τους (ήτοι Β1, Β3 ή Β5 7 C 1, C 3 ή C 5, D 1, D 3 ή D 4) (άρθρο 31 παράγραφος 2),

- κατ' εξαίρεση, το προσωπικό θα μπορούσε να διορίζεται σε ανώτερο βαθμό μέσα στα όρια του ημίσεως των θέσεων (άρθρο 31 παράγραφος 2 β) κατά ομάδες των έξι.

59. Κατά παράβαση του κανονισμού υπηρεσιακής κατάστασης, 32 υπάλληλοι από 43 διορίστηκαν σε βαθμό ανώτερο από το βασικό βαθμό της κατηγορίας τους ή της σταδιοδρομίας τους (12).

Παράβαση των υποχρεώσεων σχετικά με την περίοδο δοκιμαστικής υπηρεσίας

60. Κάθε υπάλληλος υποχρεούται να διανύσει περίοδο δοκιμαστικής υπηρεσίας πριν να δυνηθεί να μονιμοποιηθεί (άρθρο 34 του κανονισμού υπηρεσιακής κατάστασης). Συνεπώς, η περίοδος δοκιμαστικής υπηρεσίας απαιτεί μια αντικειμενική εκ των υστέρων εκτίμηση του δόκιμου υπαλλήλου.

61. Κατά παράβαση του κανονισμού υπηρεσιακής κατάστασης, κάθε δόκιμος υπάλληλος είχε πληροφορηθεί ότι θα μονιμοποιείτο οριστικά και ότι η περίοδος δοκιμαστικής υπηρεσίας είχε δηλωθεί με σαφήνεια εκ των προτέρων σαν μια αναγκαία «τυπική διαδικασία», με καμία αξία σχετικά με την περίοδο δοκιμαστικής υπηρεσίας [παράγραφος 4.1 της «συμφωνίας-πλαισίου». επιστολή της 7ης Φεβρουαρίου σε κάθε δόκιμο υπάλληλο, δεύτερο εδάφιο και παράγραφος 1, στοιχείο στ) του παραρτήματος: «η περίοδος δοκιμαστικής υπηρεσίας είναι μια τυπική διαδικασία και θα πραγματοποιηθεί με το χαρακτήρα αυτό από κάθε δόκιμο υπάλληλο»].

Παρατυπία απόσπασης υπαλλήλων κατά τη διάρκεια της περιόδου δοκιμαστικής υπηρεσίας

62. Στο άρθρο 38 του κανονισμού υπηρεσιακής κατάστασης επιτρέπεται να αποσπασθεί μόνο ο μόνιμος υπάλληλος, ήτοι ο υπάλληλος ο οποίος έχει επιτυχώς πραγματοποιήσει την περίοδο δοκιμαστικής υπηρεσίας. Αντίθετα με τη διάταξη αυτή, 11 υπάλληλοι που είχαν προσληφθεί μέσω των προαναφερθέντων διαγωνισμών αποσπάσθηκαν σε διάφορα όργανα της ΕΕ κατά την περίοδο της δοκιμαστικής υπηρεσίας.

Παρατυπία του καθεστώτος μεταφοράς ενός τμήματος των αποδοχών το οποίο έχει ειδικά σχεδιασθεί για τους υπαλλήλους του Cedefop

63. Οι κοινοτικοί υπάλληλοι έχουν τη δυνατότητα να μεταφέρουν το 16 % των αποδοχών τους κατ' ανώτατο όριο (ή μέχρι 35 % εάν προσκομίσουν αποδεικτικά έγγραφα που να αποδεικνύουν πραγματικές δαπάνες). Οι νέοι υπάλληλοι του Cedefop μπορούν να μεταφέρουν μέχρι 50 % των αποδοχών τους σε άλλο νόμισμα. Η μεταχείριση όμως αυτή θα μπορούσε να δικαιολογηθεί μόνο:

- σε έκτακτες μόνο περιπτώσεις,

- σε περιπτώσεις δεόντως δικαιολογημένες.

64. Στην προκειμένη περίπτωση, οι όροι αυτοί δεν έχουν πληρωθεί. Πράγματι:

- το Cedefop θεωρεί ως εξαιρετικής φύσης τη διαφορά του κόστους ζωής μεταξύ Βερολίνου και Θεσσαλονίκης και τη διαφορά του διορθωτικού συντελεστή μεταξύ των δύο αυτών τόπων. Εντούτοις, ο καθορισμός ενός διορθωτικού συντελεστή από το Συμβούλιο αποτελεί νομική απόφαση στην οποία δεν μπορούν να γίνουν εξαιρέσεις. Σκοπός του διορθωτικού συντελεστή είναι ακριβώς η επίλυση των διαφορών του κόστους ζωής έτσι ώστε να εξασφαλίζεται σε όλους τους υπαλλήλους ίδια αγοραστική δύναμη οποιοσδήποτε κι αν είναι ο τόπος διορισμού τους 7

- οι υπάλληλοι του Cedefop δεν είναι υποχρεωμένοι να υποβάλλουν επαρκή αποδεικτικά έγγραφα για να ευεργετούνται από το ευνοϊκό αυτό καθεστώς παρέκκλισης.

65. Το αποτέλεσμα είναι ότι έχει συσταθεί ένα σύστημα μεταφοράς μέχρι του 50 % των αποδοχών των υπαλλήλων σε ένα νόμισμα το οποίο υπόκειται σε ένα διορθωτικό συντελεστή (Γερμανία 111,4 %) που είναι υψηλότερος από το συντελεστή της Θεσσαλονίκης (Ελλάδα 80,2 %), με σημαντικές αρνητικές επιπτώσεις στον κοινοτικό προϋπολογισμό και αντίστοιχα οφέλη για το ενδιαφερόμενο προσωπικό (τουλάχιστον ένα επιπλέον μήνα αποδοχών ανά έτος).

Άνιση μεταχείριση ως προς τους άλλους υπαλλήλους σχετικά με την καθιέρωση ειδικού καθεστώτος κινητικότητας

66. Το Cedefop επέτυχε να δεσμευθεί η Επιτροπή να καθιερώσει ειδικούς κανονισμούς σχετικά με την κινητικότητα. Τέτοιοι κανονισμοί είναι αντίθετοι προς την αρχή της ίσης μεταχείρισης μεταξύ όλων των υπαλλήλων. Το άρθρο 13 του κανονισμού (ΕΚ) αριθ. 251/95 του Συμβουλίου, της 6ης Φεβρουαρίου 1995, καθιστά σαφή την εφαρμογή του κανονισμού υπηρεσιακής κατάστασης και των κανονισμών και ρυθμίσεων που εφαρμόζονται στο προσωπικό του Cedefop. Ως αποτέλεσμα, όλες οι σχετικές διατάξεις εφαρμόζονται στο προσωπικό του Cedefop, συμπεριλαμβανομένου του άρθρου 29 παράγραφος 1 εδάφιο γ), το οποίο προβλέπει τη δυνατότητα μετάταξης μεταξύ των οργάνων. Κατά συνέπεια, δεν υπάρχει καμία δικαιολογία για ειδική μεταχείριση όσον αφορά την κινητικότητα.

Σύνοψη

67. Ο έλεγχος του Συνεδρίου έδειξε ότι το πρόγραμμα εργασίας δεν εφαρμόστηκε όπως είχε προβλεφθεί, λόγω σοβαρής έλλειψης προσωπικού. Τούτο είχε ως αποτέλεσμα ένα υψηλό ποσοστό μεταφορών και ακυρώσεων των πιστώσεων. Επίσης, ο έλεγχος αποκάλυψε ότι δεν έχουν ακόμη καθιερωθεί οι διοικητικές και λογιστικές διαδικασίες.

68. Καταβλήθηκαν αποζημιώσεις ίσες με βασικό μισθό τεσσάρων μηνών σε δύο αναπληρωτές διευθυντές και μια πληρωμή 71 030 Ecu σε έναν από τους δύο αναπληρωτές διευθυντές, πράγμα το οποίο δεν συμφωνεί με τις αρχές της χρηστής δημοσιονομικής διαχείρισης και με τα συμφέροντα του Cedefop.

69. Κατά την εποχή του ελέγχου του Συνεδρίου, 37 άτομα από τις 79 εγκριθείσες θέσεις εργάζονταν πραγματικά στο Cedefop. 17 υπάλληλοι διορίστηκαν μόνιμοι υπάλληλοι της ΕΕ, μολονότι δεν ήθελαν να μετακινηθούν στη Θεσσαλονίκη και δεν μετατέθηκαν σε άλλο όργανο της ΕΕ.

70. Το Συνέδριο έχει εντοπίσει σοβαρές παρατυπίες κατά την εξέταση των τροποποιήσεων που επήλθαν στον κανονισμό υπηρεσιακής κατάστασης.

Συμπέρασμα

71. Στο πλαίσιο της μεταφοράς στη Θεσσαλονίκη, είναι ευνόητο να καταβληθούν προσπάθειες για να δοθεί η δυνατότητα στο προσωπικό να παραμείνει εντός των οργάνων της ΕΕ και να μειώσει τα δυσχερή προβλήματα της μεταφοράς. Εξακολουθεί να υπάρχει το πρόβλημα ότι το πλαίσιο των κανονισμών μέσα στο οποίο έπρεπε να εκτελεστεί η μεταφορά, ακόμη και μετά τις τροποποιήσεις του κανονισμού υπηρεσιακής κατάστασης που εφαρμόζεται σχετικά, ήταν ασυμβίβαστο με την ορθή μεταχείριση υπαλλήλων με μεγάλη αρχαιότητα και συγχρόνως με την επιτυχή μεταφορά και συνέχιση λειτουργίας του Cedefop.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 21ης Νοεμβρίου 1996.

Για το Ελεγκτικό Συνέδριο

Bernhard FRIEDMANN

Πρόεδρος

(1) Κανονισμός (ΕΟΚ) αριθ. 337/75 του Συμβουλίου, της 13ης Φεβρουαρίου 1975 (ΕΕ αριθ. L 39, σ. 1).

(2) Ετήσια έκθεση του Συνεδρίου για το οικονομικό έτος 1994.

(3) Ετήσιες εκθέσεις του Συνεδρίου για τα οικονομικά έτη 1992, 1993 και 1994.

(4) Ετήσιες εκθέσεις του Συνεδρίου για τα οικονομικά έτη 1990, 1991, 1992 και 1994.

(5) Ετήσια έκθεση του Συνεδρίου για το οικονομικό έτος 1994.

(6) Ετήσια έκθεση του Συνεδρίου για το οικονομικό έτος 1994.

(7) Απόφαση 93/C 323/01 του Συμβουλίου, της 29ης Οκτωβρίου 1993, ΕΕ αριθ. C 323 της 30. 11. 1993, σ. 1.

(8) Κανονισμός (ΕΚ) αριθ. 251/95 του Συμβουλίου που τροποποιεί τον κανονισμό (EOK) αριθ. 337/75 για την ίδρυση του Cedefop, τέταρτη αιτιολογική σκέψη.

(9) Βλέπε, μεταξύ άλλων, την απόφαση του Προωτοδικείου της 16. 12. 1993, υπόθεση Τ-80-90, TURNER κατά ΕΠΙΤΡΟΠΗΣ, Συλλογή σ. ΙΙ-1465, και απόφαση της 14. 2. 1990, υπόθεση Τ-38/89, HOCHBAUM κατά ΕΠΙΤΡΟΠΗΣ, Συλλογή, σ. ΙΙ-43.

(10) Απόφαση της 29. 9. 1976, υπόθεση 105/75, GIUFFRIDA κατά ΣΥΜΒΟΥΛΙΟΥ, Συλλογή, σ. 1395.

(11) Προαναφερθείσα απόφαση, GIUFFRIDA

(12) «Μια διαδικασία διαγωνισμού υπόκειται, εξ ορισμού, σε κάποιο κίνδυνο αποτυχίας και υπάρχουν προφανείς οικονομικοί λόγοι να μην εξαλειφθεί ο κίνδυνος αυτός».

(13) 13 υπάλληλοι της κατηγορίας Α από 17 (ανώτατο όριο σύμφωνα με τον κανονισμό υπηρεσιακής κατάστασης: 6) διορίστηκαν σε βαθμό ανώτερο του Α7 7 5 υπάλληλοι L/A από 5 (καμία δυνατότητα σύμφωνα με τον κανονισμό υπηρεσιακής κατάστασης) διορίστηκαν σε βαθμό ανώτερο του L/A7 7 12 υπάλληλοι της κατηγορίας C από 18 (ανώτατο όριο σύμφωνα με τον κανονισμό υπηρεσιακής κατάστασης: 6) διορίστηκαν σε βαθμό διαφορετικό από το βασικό βαθμό της σταδιοδρομίας τους 7 2 υπάλληλοι της κατηγορίας D από 3 (καμία δυνατότητα σύμφωνα με τον κανονισμό υπηρεσιακής κατάστασης) διορίστηκαν σε βαθμό διαφορετικό από το βασικό βαθμό της σταδιοδρομίας τους.

ΠΑΡΑΡΤΗΜΑ 1

>ΘΕΣΗ ΠΗΝΑΚΑ>

ΠΑΡΑΡΤΗΜΑ 2

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

ΠΑΡΑΡΤΗΜΑ 3

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

ΑΠΑΝΤΗΣΕΙΣ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ ΣΤΗΝ ΕΚΘΕΣΗ ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ

Η φύση των παρατηρήσεων του Ελεγκτικού Συνεδρίου υποχρεώνει το Διοικητικό Συμβούλιο του Κέντρου να αντιδράσει με τον ίδιο εξονυχιστικό τρόπο. Το Διοικητικό Συμβούλιο θα χρησιμοποιήσει για τις απαντήσεις του την ίδια διάρθρωση των παρατηρήσεων και των συμπερασμάτων του Συνεδρίου. Η απαρίθμηση των σχολιασμένων παραγράφων αντιστοιχεί σ' αυτή που χρησιμοποιείται στην έκθεση του Συνεδρίου.

3. Το Διοικητικό Συμβούλιο εκφράζει τη δικαιολογημένη προσδοκία, ότι όλα τα θεσμικά όργανα και οι αποκεντρωμένοι οργανισμοί θα τυγχάνουν της ίδιας μεταχείρισης με βάση τα ίδια επαγγελματικά μέτρα και σταθμά που εξασφαλίζουν την ίση μεταχείρισή τους.

4. Το Διοικητικό Συμβούλιο είναι της γνώμης ότι αυτή η εισαγωγική παρουσίαση των προβλημάτων παραλείπει να αναφέρει ουσιαστικά γεγονότα που θα μπορούσαν να συνοψιστούν ως ακολούθως:

- Η απόφαση του Συμβουλίου των Υπουργών στις 29 Οκτωβρίου 1993 λήφθηκε χωρίς να προηγηθεί η εκτίμηση των επιπτώσεων μιας τέτοιας μετεγκατάστασης. Παρ' όλα αυτά το Διοικητικό Συμβούλιο σεβάστηκε πλήρως την πολιτική απόφαση και πραγματοποίησε τη μεταφορά από το Βερολίνο στη Θεσσαλονίκη με την πολύτιμη υποστήριξη της Ευρωπαϊκής Επιτροπής.

- Η Επιτροπή υπέβαλε προτάσεις για την τροποποίηση του ισχύοντος κανονισμού (τροποποίηση του άρθρου 1 και 13 του κανονισμού (ΕΟΚ) αριθ. 337/75 και το Συμβούλιο των Υπουργών ενέκρινε αυτές τις τροποποιήσεις στα πλαίσια των αποφάσεών του της 16ης και 17ης Μαΐου 1994, στις οποίες καθορίστηκε επίσημα η Θεσσαλονική ως έδρα του Κέντρου από την 1η Σεπτεμβρίου 1994. Στις δηλώσεις που αναφέρονται στα πρακτικά του Συμβουλίου (βλέπε παράρτημα στο έγγραφο 6653/94 SOC 110), το Συμβούλιο και η Επιτροπή καθόρισαν σημαντικές προϋποθέσεις για τη μεταφορά. «Το Συμβούλιο και η Επιτροπή αναλαμβάνουν τη δέσμευση να εξετάσουν το συντομότερο δυνατόν ποιά συνοδευτικά μέτρα, ιδίως όσον αφορά το εργασιακό καθεστώς του προσωπικού, ενδείκνυται να ληφθούν κατά τη μεταφορά της έδρας του Cedefop από το Βερολίνο στη Θεσσαλονίκη».

Με τη δήλωσή του αυτή το Συμβούλιο των Υπουργών απευθύνεται στην Επιτροπή και το Διοικητικό Συμβούλιο ζητώντας τους να βρουν τις κατάλληλες λύσεις για τα απαιτούμενα συνοδευτικά μέτρα.

- Σύμφωνα με το αίτημα αυτό του Συμβουλίου των Υπουργών όλα τα ενδιαφερόμενα μέρη προσπάθησαν επανειλημμένα να βρουν τις κατάλληλες λύσεις που θα ανταποκρίνονταν επίσης στις γνωμοδοτήσεις του Ευρωπαϊκού Κοινοβουλίου και της Οικονομικής και Κοινωνικής Επιτροπής. Με την άφιξή του (την 1η Οκτωβρίου 1994), ο νέος διευθυντής έλαβε τη ρητή εντολή να χειριστεί το θέμα της μετεγκατάστασης με απόλυτη προτεραιότητα. Κατά την πρώτη του επαφή με το προσωπικό ο διευθυντής εξέφρασε την αμετάκλητη απόφασή του να πραγματοποιήσει τη μετακόμιση την 1η Σεπτεμβρίου 1995, μια ημερομηνία την οποία τήρησε το Cedefop, παρ' όλα τα προβλήματα που συνεπάγονταν αυτή η μετεγκατάσταση του Κέντρου.

- Ο Πρόεδρος του Διοικητικού Συμβουλίου απεύθυνε μια επιστολή στους αρμόδιους Επιτρόπους κ. Van Miert και κ. Ruberti. Στις 18 Νοεμβρίου 1994, ο Πρόεδρος και οι Αντιπρόεδροι του Διοικητικού Συμβουλίου του Cedefop επισκέφθηκαν τους Επιτρόπους. Ο Πρόεδρος απηύθυνε μια θερμή έκκληση προς την Επιτροπή να λάβει κοινωνικά μέτρα, ιδίως για το προσωπικό που δεν ήταν σε θέση να εγκαταλείψει το Βερολίνο. Στα πλαίσια των ισχύοντων κανονισμών, οι Επίτροποι δήλωσαν ότι ήταν πρόθυμοι να εξετάσουν τα ιδιαίτερα προβλήματα του προσωπικού με θετικό και ρεαλιστικό πνεύμα. Εξέφρασαν την ελπίδα ότι θα δείξουν την ίδια διάθεση και τα άλλα θεσμικά όργανα της Κοινότητας (Ευρωπαϊκό Κοινοβούλιο, Συμβούλιο των Υπουργών, κ.λπ.).

- Το Διοικητικό Συμβούλιο στη συνεδρίασή του στις 8 και 9 Δεκεμβρίου 1994 δεν ήταν τυπικά σε θέση να αποφασίσει για την ημερομηνία της μεταφοράς, επειδή δεν θεωρούσε θεμιτό να απολύσει απλώς το προσωπικό που δεν ήταν σε θέση να ακολουθήσει το Κέντρο στη Θεσσαλονίκη χωρίς να υπάρχει ένα σύγχρονο πλαίσιο κοινωνικών μέτρων. Κατά τη διάρκεια της ίδιας συνεδρίασης, το Διοικητικό Συμβούλιο ανέθεσε στο Διευθυντή να ολοκληρώσει τις προκαταρκτικές εργασίες για τη λήψη μιας απόφασης του Διοικητικού Συμβουλίου (σε μια έκτακτη συνεδρίαση στις 27 Ιανουαρίου 1995) σχετικά με την πραγματοποίηση της μετεγκατάστασης του Κέντρου την 1η Σεπτεμβρίου 1995 αλλά μέσα σε ένα κοινωνικά αποδεκτό πλαίσιο.

- Κατά το δεύτερο ήμισυ του Δεκεμβρίου 1994, το Συμβούλιο άρχισε να εξετάζει την πρόταση της Επιτροπής για την τροποποίηση του άρθρου 13 του κανονισμού περί δημιουργίας του Cedefop με στόχο να εφαρμόζεται στο προσωπικό οι κανονισμοί και οι ρυθμίσεις που ισχύουν για τους υπαλλήλους και το λοιπό προσωπικό των Ευρωπαϊκών Κοινοτήτων. Ο Διευθυντής χρησιμοποίησε αυτήν την απόφαση ως βάση για να διατυπώσει μια συμφωνία πλαίσιο με κοινωνικά μέτρα σε συνάρτηση με τη μεταφορά του Cedefop στη Θεσσαλονίκη. Αυτή η συμφωνία πλαίσιο συνυπογράφτηκε από το προσωπικό στις 23 Ιανουαρίου 1995. Οι προετοιμασίες έγιναν σε στενή συνεργασία με την Ευρωπαϊκή Επιτροπή, η οποία βοήθησε πάρα πολύ καθ' όλη τη διάρκεια της μεταβατικής διαδικασίας (1994-1996).

- Το Διοικητικό Συμβούλιο έλαβε την απόφαση να εγκρίνει τη συμφωνία πλαίσιο και να μεταφέρει το Κέντρο στη Θεσσαλονίκη την 1η Σεπτεμβρίου 1995. Το Διοικητικό Συμβούλιο εξουσιοδότησε το Διευθυντή του Cedefop να απευθυνθεί σε εθνικές, διεθνείς και κοινοτικές υπηρεσίες και οργανισμούς για να χορηγήσει μετατάξεις ή άλλα μέτρα με τις ίδιες συνέπειες για το προσωπικό του Κέντρου που θα μπορούσε να αποδείξει ότι δεν ήταν σε θέση να μετεγκατασταθεί στη Θεσσαλονική. Σύμφωνα με τη συμφωνία πλαίσιο, το προσωπικό που δεν ήταν σε θέση να μετεγκατασταθεί στη Θεσσαλονική, προτίμησε να τεθεί στη διάθεση άλλων οργάνων της ΕΕ ή διαφόρων δημοσίων ή ιδιωτικών οργανισμών και να πληρώνεται από το Cedefop για μια περίοδο όχι μικρότερη των 6 μηνών και αντίστοιχη με ένα μήνα για κάθε πλήρες έτος ή τμήμα έτους προϋπηρεσίας στο Κέντρο. Η αρχή ενός μήνα για κάθε έτος αρχαιότητας ανταποκρίνεται λίγο ή πολύ σε προγράμματα κοινωνικών μέτρων και διαδικασιών, όπως συνηθίζεται στη Γερμανία και σε γειτονικές χώρες.

- Μέτρα πρόωρης συνταξιοδότησης αναμένονταν το 1995 για 17 μέλη του προσωπικού (ηλικίας άνω των 55 ετών με αρχαιότητα 10 έτών και ηλικίας άνω των 50 ετών με αρχαιότητα 15 ετών). Αυτά τα μέτρα δεν αποτελούν τμήμα της συμφωνίας πλαίσιο και τελικά η Ευρωπαϊκή Επιτροπή δεν υπέβαλε την αντίστοιχη πρόταση λόγω της απόφασης του Συμβουλίου των Υπουργών στις 17 Νοεμβρίου 1995 να εγκρίνει μόνο για το προσωπικό του Ευρωπαϊκού Κοινοβουλίου την πρόωρη «λήξη των καθηκόντων» λόγω της διεύρυνσης της Κοινότητας.

Το Διοικητικό Συμβούλιο θα απαντήσει πιο διεξοδικά στις παραγράφους 46-66. Γενικά θα ήθελε να επισημάνει ότι είναι σημαντικό να λαμβάνονται σοβαρά υπόψη οι πολιτικές απόψεις και να αποφεύγονται οι επικρίσεις μετά από ένα τέτοιο γεγονός. Ουσιαστικά, η μεταφορά ενός ολόκληρου οργανισμού μέσα σ' ένα περιοριστικό δίκτυο πολυαρίθμων και διαφορετικών ρυθμίσεων και ενόψει των τεράστιων κοινωνικών και ατομικών προβλημάτων είναι μοναδική στην ιστορία της Κοινότητας.

5. Το Διοικητικό Συμβούλιο θα επανέλθει παρακάτω στην εξαίρεση που αναφέρεται στην τελευταία πρόταση.

8. Το κόστος των συνεδριάσεων του Διοικητικού Συμβουλίου για το 1995 οφείλονται στο γεγονός ότι διεξήχθηκαν 2 πρόσθετες συνεδριάσεις (Ιανουάριο και Ιούνιο) σχετικά με τη μεταφορά. Εξάλλου η συνεδρίαση το Δεκέμβριο του 1996 ήταν πιο δαπανηρή λόγω της επίσημης έναρξης των δραστηριοτήτων στην Ελλάδα. Για το 1996 προβλέφθηκαν δύο μόνον συνεδριάσεις.

13. Το Διοικητικό Συμβούλιο εκφράζει την απογοήτευσή του για το ό,τι το Ελεγκτικό Συνέδριο δεν αντέδρασε στο γεγονός ότι το Ευρωπαϊκό Κοινοβούλιο αποφάσισε να αναβάλει τη χορήγηση απαλλαγής για την εκτέλεση του προϋπολογισμού του 1994. Αυτό δημιουργεί σοβαρά ερωτήματα αφού:

- η χορήγηση απαλλαγής για το 1994 έχει άμεση σχέση με την Έκθεση του Ελεγκτικού Συνεδρίου για το 1994 και με τις συστάσεις του Συμβουλίου των Υπουργών σχετικά με τη χορήγηση απαλλαγής και θα έπρεπε να βασίζεται στους ισχύοντες κανόνες και διαδικασίες,

- η απόφαση του Ευρωπαϊκού Κοινοβουλίου για το οικονομικό έτος 1995 χωρίς την Έκθεση του Ελεγκτικού Συνεδρίου για το 1995 στην οποία το Διοικητικό Συμβούλιο θα μπορούσε να αντιδράσει, οδηγεί σε σύγχυση πολύ διαφορετικών καταστάσεων,

- κατά τη διάρκεια του 1995 το Κέντρο μεταφέρθηκε στην Ελλάδα. Η μεταφορά αυτή υλοποιήθηκε ομαλά και κάτω από αποδεκτές συνθήκες. Αυτή η μεταφορά, λόγω των αναταραχών που υποβλήθηκε το προσωπικό, απαιτεί μια μεταβατική περίοδο που θα λήξει μόνο το 1997.

15. Σχετικά μ' αυτό έχει σημειωθεί σημαντική βελτίωση. Η περιορισμένη βοήθεια που προσφέρθηκε είχε ως στόχο να βοηθήσει στην υποβολή προτάσεων ανάληψης υποχρεώσεων ή εκτέλεσης πληρωμών και δεν αφορούσε αποφάσεις για την εκτέλεση του προϋπολογισμού. Στη σκαπανευτική αυτή φάση του Κέντρου στη Θεσσαλονίκη, τα μέλη του προσωπικού έπρεπε να βοηθηθούν μεταξύ τους για να διεκπεραιώσουν τις διάφορες εργασίες.

16. Όπως επισημάναμε ήδη κατά τον περασμένο χρόνο, χρησιμοποιήθηκαν συχνά οι πληρωμές των παγίων προκαταβολών σύμφωνα με το αίτημα του Δημοσιονομικού Ελέγχου για λόγους που έχουν σχέση με την αναλογία κόστους/οφέλους. Το προηγούμενο σύστημα συνεπάγονταν σημαντικά έξοδα για ταχυδρομικά τέλη και δημιουργούσε καθυστερήσεις. Αυτό σήμαινε επίσης ότι ο Δημοσιονομικός Έλεγχος έπρεπε να επέμβει συχνότερα. Η εφαρμογή των παγίων προκαταβολών για κάθε δαπάνη ίσως οδήγησε στην αύξηση των προσωρινών αναλήψεων υποχρεώσεων, περιόρισε όμως τα έξοδα διαχείρισης και μείωσε τις καθυστερήσεις. Αυτή η κατάσταση χειροτέρεψε λόγω των διαδικασιών πληρωμών που επικρατούν στην Ελλάδα (οι περισσότερες πληρωμές διεξάγονται σε μετρητά ή με επιταγή). Είναι πολύ σπάνιοι οι λογαριασμοί που φέρουν την ένδειξη ενός αριθμού λογαριασμού σε μια τράπεζα. Οι προμηθευτές εισπράττουν τα χρήματα προσωπικά. Η γεωγραφική απόσταση από το Δημοσιονομικό Έλεγχο και η έλλειψη αξιοπιστίας των ταχυδρομικών υπηρεσιών πρέπει επίσης να ληφθούν υπόψη. Επίσης λόγω του κόστους (3 000 Βελγικά Φράγκα για κάθε αποστολή), οι επείγουσες ταχυδρομικές αποστολές περιορίστηκαν σε μία για κάθε εβδομάδα.

Μια τροποποίηση της απόφασης για τη δημιουργία παγίων προκαταβολών θα υποβληθεί σύντομα στο Διοικητικό Συμβούλιο για να μπορέσουμε να ανταποκριθούμε καλύτερα στις επιθυμίες του Ελεγκτικού Συνεδρίου.

17. Οι μεταφορές πιστώσεων κατά τους τελευταίους δύο μήνες οφείλονται στην ανάγκη να γίνει όσο το δυνατό καλύτερη χρήση του προϋπολογισμού (από το ποσό του οποίου 2 000 000 ECU δεσμεύτηκαν στο αποθεματικό και απελευθερώθηκαν λίγο πριν από τη μεταφορά του Κέντρου στη Θεσσαλονίκη) και στην απόφαση του Δ.Σ. (7/8. 12. 1995) να προσληφθούν εθνικοί απεσπασμένοι εμπειρογνώμονες σύμφωνα με την πολιτική που εφαρμόζει η Επιτροπή (για να συμβάλλουν στην πρόοδο της εργασίας του Κέντρου).

19. Το Διοικητικό Συμβούλιο είχε πλήρη επίγνωση του γεγονότος ότι τα έτη 1995 και 1996 θα αποτελούσαν μια μεταβατική περίοδο για την ανανέωση του Κέντρου. Οι τυχόν απώλειες στην παραγωγή οφείλονται στη διεθνή μεταφορά η οποία κατά τη γνώμη του Διοικητικού Συμβουλίου διεξήχθηκε με ένα αποδεχτό και ομαλό τρόπο. Το Κέντρο αντιμετωπίζει ακόμη προβλήματα που έχουν σχέση με τη μεταβατική αυτή περίοδο.

20. Επειδή η μεταφορά του Κέντρου διεξήχθηκε με ένα σημαντικά μειωμένο αριθμό προσωπικού, η λειτουργία της διοίκησης και όλων των άλλων υπηρεσιών παρουσίασε κάποια επιβράδυνση. Για το λόγο αυτό ζητήθηκε και εγκρίθηκε μία μη αυτόματη μεταφορά πιστώσεων.

22. Το Διοικητικό Συμβούλιο διαπιστώνει ότι η Επιτροπή κατέβαλε κάθε προσπάθεια να σεβαστεί τους κανονισμούς που αναφέρονται στο άρθρο 26 των δημοσιονομικών διατάξεων που εφαρμόζονται στο Κέντρο και να μεταφέρει την τριμηνιαία δόση της επιχορήγησης τις πρώτες 2 εβδομάδες του τριμήνου, σύμφωνα με τις πραγματικές ανάγκες. Κατά το 1995 σημειώθηκε μια βελτίωση και σ' αυτό το θέμα σε σύγκριση με το 1994. Πάντως, λόγω της μακροσκελούς φύσης των εσωτερικών διαδικασιών (συμπεριλαμβανομένης και της αρμόδιας επί του προϋπολογισμού αρχής, του Δημοσιονομικού Ελέγχου και του υπολόγου), και των χρονοβόρων τραπεζικών διαδικασιών, η συνολική καθυστέρηση στη διαδικασία (κατά μέσο όρο 12 ημέρες κατά το 1995) δεν μπόρεσε να αποφευχθεί εντελώς. Αντίθετα με αυτό, το 1995 μόνο τρεις πληρωμές δεν μπόρεσαν να σεβαστούν τους κανονισμούς που συμπεριλαμβάνονται στο άρθρο 26, φθάνοντας στο Κέντρο σε λιγότερο από 4 ημέρες μετά τις πρώτες δύο εβδομάδες του τριμήνου. Εάν, η περίοδο της διαδικασίας για όλες τις πληρωμές (μεταξύ 9 και 22 εργάσιμες ημέρες) είχε κατά μέσο όρο την διάρκεια 12 ημερών και οι τρεις θα ήταν σύμφωνα με το άρθρο 26 των διατάξεων. Η πρώτη πληρωμή δεν ανταποκρίνεται στις διατάξεις αλλά για την εμπρόθεσμη εκτέλεση αυτής της πληρωμής έπρεπε να εφαρμοσθεί η δέσμευση πιστώσεων πράγμα που απαιτεί ένα ορισμένο χρονικό διάστημα.

23. Όταν ο αναπληρωτής διευθυντής μετακόμισε από τη Θεσσαλονίκη στο Βερολίνο, επικρατούσε αβεβαιότητα όσον αφορά την ακριβή ημερομηνία μετακόμισης του Κέντρου. Κατά το διορισμό του (1η Οκτωβρίου 1994) δεν είχε ληφθεί καμία απόφαση σχετικά με την ημερομηνία της μετακόμισης (η οποία θα μπορούσε να είχε καθυστερήσει και περισσότερο). Ήλπιζε η παραμονή του να είναι σύντομη αλλά η διάρκειά της ήταν άγνωστη την εποχή εκείνη. Για τους συνηθισμένους οικογενειακούς λόγους μετακόμισε στο Βερολίνο σύμφωνα με τους κανονισμούς της υπηρεσιακής κατάστασης του προσωπικού.

Οι ημερήσιες αποζημιώσεις καταβλήθηκαν με τον ίδιο τρόπο όπως και για όλο το άλλο προσωπικό. Όσον αφορά τη δεύτερη αποζημίωση εγκατάστασης ο αναπληρωτής διευθυντής επέστρεψε το ποσό στο Κέντρο μετά από την επίσκεψη του Ελεγκτού μολονότι το δικαιούνταν πλήρως.

24. Το Διοικητικό Συμβούλιο στη συνεδρίασή του, κατά τον Ιούνιο του 1995, περάτωσε τη σύμβαση εργασίας του δευτέρου αναπληρωτή διευθυντού από την 31η Δεκεμβρίου 1995 και ανέθεσε στο διευθυντή να εκτελέσει την απόφασή του και να διεκπεραιώσει τις πληρωμές σύμφωνα με το κανονισμό της υπηρεσιακής κατάστασης. Το Διοικητικό Συμβούλιο είχε εκφράσει την ικανοποίησή του για το γεγονός ότι ο αναπληρωτής διευθυντής ήταν πρόθυμος να βοηθήσει στην εκτέλεση του Προγράμματος Εργασίας 1995 και να συμβάλλει στη νέα έναρξη των δραστηριοτήτων του Κέντρου στη Θεσσαλονίκη. Η αποζημίωση (πληρωμή ενός τρίτου του βασικού μισθού για το χρονικό διάστημα μεταξύ της ημερομηνίας πρόωρης λήξεως των καθήκοντων του και της ημερομηνίας για την περάτωση της σύμβασής του) ανταποκρίνονταν πλήρως στους όρους της σύμβασης εργασίας.

25. Λόγω των δυσχερειών που έχουν σχέση με την περίοδο έναρξης των δραστηριοτήτων και την πολυμορφία των νέων συμβολαίων το Κέντρο δεν μπόρεσε να εφαρμόσει τις διαδικασίες μειοδοτικών διαγωνισμών για κάθε μία περίπτωση. Αυτή η κατάσταση ήταν έκτακτη και έχει σταδιακά βελτιωθεί. Για μακροπρόθεσμα συμβόλαια έχουν διεξαχθεί ενδιάμεσα διαδικασίες μειοδοτικών διαγωνισμών ή προβλέπονται για το 1996.

Εξάλλου για να εξασφαλισθεί ένα καλύτερο ισοζύγιο για την εκτέλεση του προϋπολογισμού κατά τη διάρκεια όλου του έτους το Διοικητικό Συμβούλιο θα φροντίσει να εγκρίνει εγκαίρως το πρόγραμμα εργασίας 1997, έτσι ώστε οι υπηρεσίες να έχουν αρκετό χρόνο για τη διεξαγωγή μειοδοτικών διαγωνισμών και για την ανάληψη υποχρεώσεων για δαπάνες και για τα συμβόλαια που θα υπογραφούν κατά τη διάρκεια των πρώτων μηνών του οικονομικού έτους.

26. Το 40 % των υποχρεώσεων στη γραμμή του προϋπολογισμού «πρότυπες μελέτες και σχέδια» (ECU 300 000) μπόρεσε να αναληφθεί μόνο κατά τους τελευταίους δύο μήνες του έτους λόγω της καθυστερημένης απελευθέρωσης του αποθέματος για τον προϋπολογισμό του 1995 από την αρμόδια επί του προϋπολογισμού αρχή και τη μεταφορά του Κέντρου στη Θεσσαλονίκη. Το Κέντρο έπρεπε να ενεργήσει με συνέπεια και λογική και δεν μπορούσε απλώς να κάνει διαφορετικά διότι ήταν υποχρεωμένο να ανταποκριθεί στις οικονομικές του υποχρεώσεις στα πλαίσια του Τίτλου I και II και ήταν σε θέση συνεπώς να αναλάβει υποχρεώσεις στα πλαίσια του Τίτλου III μόνο μετά την απελευθέρωση του αποθέματος.

Το Διοικητικό Συμβούλιο έλαβε την απόφαση σχετικά με τη δυνατότητα απόσπασης εθνικών εμπειρογνωμόνων στο Cedefop κατά τη συνεδρίασή του το Δεκέμβριο του 1995 βασιζόμενο οικονομικά στον αποθεματικό προϋπολογισμό. Ο Διευθυντής έπρεπε να ενεργήσει γρήγορα και μέσα σε ένα μικρό χρονικό διάστημα για να αποφύγει την ακύρωση κονδυλίων (τα οποία τέθηκαν στη διάθεσή του καθυστερημένα). Η αίτηση πρόσληψης ενός αυστριακού εμπειρογνώμονα (που υποστηρίχθηκε επίσημα από την κυβέρνηση) είχε τεθεί ήδη στις αρχές του 1995.

27. Ο λόγος για την καταχώρηση του μισθώματος του Ιανουαρίου 1996 στο μίσθωμα του 1995 είναι καθαρά πρακτικής φύσης. Σύμφωνα με το ενοικιαστήριο συμβόλαιο έπρεπε να πληρωθούν δύο δόσεις, μια την 1η Ιανουαρίου και μία την 1η Ιουλίου προκαταβολικά. Επειδή η αρχική πληρωμή μπόρεσε να γίνει μόνο τον Οκτώβριο του 1995 και θα ήταν δύσκολο να πληρωθεί αμέσως μετά την 1η Ιανουαρίου 1996, η πρώτη πληρωμή έγινε για να καλύψει πέντε μήνες συμπεριλαμβανομένου και του Ιανουαρίου 1996.

28. Η ενημέρωση του βιβλίου απογραφών διεξάγεται.

29. Θα ακολουθηθεί η σύσταση αυτή.

30. Το Κέντρο διαβεβαιώνει ότι θα φροντίσει να κάνει μια ρεαλιστική πρόβλεψη των κινήσεων κεφαλαίων για την Επιτροπή για να αποφύγει τη διαχείριση τεράστιων ταμειακών υπολοίπων σε μετρητά σύμφωνα με την επιθυμία του Ελεγκτικού Συνεδρίου.

Η τελευταία πληρωμή του έτους αναμένεται να είναι η μεγαλύτερη λόγω του ότι πρέπει να καλύψει επίσης και τους πρώτους μήνες του επομένου έτους, κατά τους οποίους κανονικά πρέπει να πραγματοποιηθούν μεγάλες πληρωμές.

31. Βλέπε τα σχόλια που αφορούν την παράγραφο 4.

32. Η διοίκηση του Κέντρου προετοιμάζει μια εκτίμηση των δαπανών της μεταφοράς και εκτιμήσεις σχετικά με τις εξελίξεις για να μπορέσει να δώσει μια κατανοητή εικόνα του κόστους και οφέλους από τη μεταφορά στην Ελλάδα.

36.-37. Το Κέντρο έπρεπε να είναι σε θέση να λειτουργήσει αμέσως μετά την άφιξή του και για το λόγο αυτό ήταν απαραίτητες ορισμένες επενδύσεις και μετατροπές. Όπως αναφέραμε οι συμφωνίες δεν ήταν σαφείς σχετικά με το ποιός ήταν υπεύθυνος γι' αυτές τις πληρωμές. Μερικές από τις επενδύσεις οφείλονται στο γεγονός ότι το Κέντρο χρειάζονταν επιπλέον ηλεκτρικό ρεύμα και μεγαλύτερα καλώδια ηλεκτρονικών υπολογιστών από τα κανονικά καλώδια που υπήρχαν. Άλλες επενδύσεις είχαν σχέση με πρόσθετες ανάγκες ασφάλειας και εγκαταστάσεων επικοινωνίας π.χ. την Ευρώπη με δορυφορική τηλεόραση, έτσι ώστε να υπάρχει δυνατότητα να παρακολουθούνται άμεσα εκπομπές σχετικά με τους ευρωπαϊκούς οργανισμούς. Το Κέντρο έθεσε παρ' όλ' αυτά τις ερωτήσεις αυτές σχετικά με το προσωρινό κτίριο στην ημερήσια διάταξη της Ελεγκτικής Επιτροπής, η οποία ασχολείται με το νέο και (εάν είναι απαραίτητο) και με το προσωρινό κτίριο.

38.-41. Το Διοικητικό Συμβούλιο έχει πλήρη επίγνωση του γεγονότος ότι το περιεχόμενο της συμφωνίας για το νέο κτίριο αποδίδει μεγάλες ευθύνες στην ελληνική κυβέρνηση, η οποία μέχρι τώρα πάντως τηρεί τη συμφωνία.

Υπάρχουν δύο κύριες ανησυχίες:

- πώς θα εξασφαλισθεί η ανέγερση ενός κτιρίου υψηλής ποιότητας σε μια λογική τιμή,

- πώς θα εξασφαλισθεί η έγκαιρη παράδοση του έτοιμου για χρήση κτιρίου (εάν δυνατόν πριν από την 1η Σεπτεμβρίου 1998).

Το γεγονός ότι μεγάλες πληρωμές πραγματοποιήθηκαν προκαταβολικά (μισό από το κτίριο έχει ήδη πληρωθεί, μολονότι η ανοικοδόμηση δεν έχει αρχίσει ακόμη) μπορεί να έχει και θετικές επιπτώσεις, επειδή η πραγματική ανοικοδόμηση (μετά την επιλογή του σχεδίου και της οικοδομικής επιχείρισης τον Οκτώβριο/Νοέμβριο 1996) θα μπορούσε να προοδεύσει γρήγορα, λόγω του ότι τα κονδύλια είναι ήδη διαθέσιμα. Γενικά το Διοικητικό Συμβούλιο έχει πλήρη κατανόηση για τις ανησυχίες του Ελεγκτικού Συνεδρίου, οι οποίες εκφράσθηκαν επίσης και από τα μέλη του Ευρωπαϊκού Κοινοβουλίου τον κ. Kellet-Bowman και τον κ. Tappin, οι οποίοι επισκέφθηκαν το Κέντρο κατά την 1/2 και 14/15 Μαΐου του 1996 αντιστοίχως. Το Διοικητικό Συμβούλιο είναι πρόθυμο να ενεργήσει στο θέμα αυτό και σύμφωνα με τις προδιαγραφές που συνέστησε το Συνέδριο.

42. Για λόγους που οφείλονταν στα διάφορα κοινωνικά μέτρα, η κατάσταση του προσωπικού ήταν πολύ πολύπλοκη (έχει όμως βελτιωθεί από τότε) αλλά άτομα που εξακολουθούν να πληρώνονται από το Cedefop και δεν έχουν τεθεί στη διάθεση ευρωπαϊκών οργανισμών ή δεν έχουν αποσπαθεί στο Βερολίνο εργάζονταν για το Cedefop και για το Πρόγραμμα Εργασίας του.

43. Το Διοικητικό Συμβούλιο έλαβε την απόφαση σχετικά με τα κοινωνικά μέτρα λόγω της μεταφοράς (συμφωνία πλαίσιο) έτσι ώστε «να εξεύρει, το συντομότερο δυνατόν τις κατάλληλες λύσεις όσον αφορά τα εν λόγω συνοδευτικά μέτρα» (βλέπε τις δηλώσεις προς καταχώρηση στα πρακτικά του Συμβουλίου των Υπουργών). Για να εκτιμηθούν σωστά τα μέτρα αυτά πρέπει να ληφθεί υπόψη το πολιτικό πλαίσιο.

Το Κέντρο βρίσκεται στη Θεσσαλονίκη και το Διοικητικό Συμβούλιο και ο Διευθυντής αποφάσισαν σχετικά με το πώς πρέπει να οργανωθεί η εργασία του. Είναι λογικό ότι μερικές θέσεις είναι κλειστές, όσο ισχύουν τα κοινωνικά μέτρα. Με το τέλος του 1996 σχεδόν όλα τα μέτρα θα έχουν ολοκληρωθεί και το Cedefop θα λειτουργεί με όλο το εργατικό του δυναμικό για τις μεσοπρόθεσμες προτεραιότητες (οι οποίες θα αποφασισθούν από το Διοικητικό Συμβούλιο το Νοέμβριο του 1996), και για το Πρόγραμμα Εργασίας 1997, το οποίο επίσης θα βασίζεται σ' αυτές τις προτεραιότητες. Το Cedefop θα εφαρμόσει συνεπώς από το 1997 μια αναζωογονημένη και νέα προσέγγιση προς το μέλλον.

44. Τα άτομα τα οποία για κοινωνικούς ή/και προσωπικούς λόγους δεν μπορούσαν να εγκαταλείψουν το Βερολίνο, όταν τελειώσει η χρονική περίοδος παραμονής στο Βερολίνο που τους έχει χορηγηθεί, έχουν τρεις εναλλακτικές λύσεις. Στη συνάρτηση αυτή ο Πρόεδρος του Πρωτοδικείου απέρριψε τρεις αιτήσεις για προσωτινή ρύθμιση. Το προσωπικό πρέπει να μετεγκατασταθεί, να παραιτηθεί από την υπηρεσία του Cedefop ή να βρει μια άλλη λύση σύμφωνα με τον κανονισμό υπηρεσιακής κατάστασης των υπαλλήλων των ΕΚ.

45. Οι επιπτώσεις είναι μεν σημαντικές για το 1996 αλλά μετά από τους πρώτους μήνες του 1997 θα είναι ελάχιστες. Η μεταφορά είχε τις επιπτώσεις της και το κόστος της. Αλλά εάν συγκριθεί με παρόμοιες εθνικές μεταφορές, π.χ. αυτή του CEREQ (Centre d'Etudes et de Recherches sur les Qualifications) από το Παρίσι στη Μασσαλία (όπου μόνο 21 από τα 120 άτομα του προσωπικού ακολούθησαν το Κέντρο), το Cedefop είχε μεγάλη επιτυχία, χωρίς να υποστεί υπερβολικά αρνητικές συνέπειες από μια διεθνή μεταφορά σε απόσταση σχεδόν 2 000 χιλιομέτρων. Μετριόφρονες εκτιμήσεις του κόστους δείχνουν ότι έως το έτος 2 000 το κόστος θα έχει ουδετεροποιηθεί και μετά η λειτουργία του Κέντρου θα κοστίζει λιγότερο (κυρίως λόγω του χαμηλότερου κόστους εργασίας στην Ελλάδα).

46.-66. Τα επιχειρήματα που χρησιμοποίηθηκαν απαιτούν ορισμένα προκαταρκτικά γενικά σχόλια:

α) Όπως διαπιστώνει και το Συνέδριο στα συμπεράσματά του (71), είναι ευνόητο να καταβληθούν προσπάθειες για να δοθεί η δυνατότητα στο προσωπικό να παραμείνει στην υπηρεσία των θεσμικών οργάνων της ΕΕ και να μειώσει τα δυσχερή προβλήματα της μεταφοράς.

β) Πάντως δεν είναι λάθος του Διοικητικού Συμβουλίου το γεγονός ότι «το πλαίσιο των κανονισμών μέσα στο οποίο έπρεπε να εκτελεσθεί η μεταφορά ήταν ασυμβίβαστο με την ορθή μεταχείριση υπαλλήλων με μεγάλη αρχαιότητα και συγχρόνως με την επιτυχή μεταφορά και συνέχιση της λειτουργίας του Cedefop».

γ) Σύμφωνα με την απόφαση του Διοικητικού Συμβουλίου στις 27 Ιανουαρίου 1995, το Συμβούλιο των Υπουργών τροποποίησε στις 6 Φεβρουαρίου 1995 (κανονισμός (ΕΚ) αριθ. 251/95) το άρθρο 13 του κανονισμού (ΕΟΚ) αριθ. 337/75 έτσι ώστε «στο προσωπικό του Κέντρου εφαρμόζονται οι κανονισμοί και οι ρυθμίσεις που ισχύουν για τους υπαλλήλους και το λοιπό προσωπικό των Ευρωπαϊκών Κοινοτήτων». Μολονότι δεν υπήρχαν μεταβατικές ρυθμίσεις, όπως η έγκριση του κανονισμού (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (βλέπε άρθρο 102 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και άρθρο 99 του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων), έπρεπε να ληφθεί υπόψη ότι τα μέλη του προσωπικού του Cedefop θα έπρεπε να θεωρηθούν «υπάλληλοι των Ευρωπαϊκών Κοινοτήτων», ακόμη και αν μέχρι τότε το καθεστώς του προσωπικού διέπονταν από έναν έκτακτο κανονισμό του Συμβουλίου.

δ) Επειδή η νομολογία των ΕΚ δεν προέβλεπε μεταβατικά μέτρα, το Διοικητικό Συμβούλιο δεν είχε άλλη επιλογή, παρά να ενεργήσει με δική του ευθύνη για να κατοχυρώσει τα δικαιώματα και τα συμφέροντα του προσωπικού του Cedefop.

ε) Θα θέλαμε να υπενθυμίσουμε ότι ο κανονισμός (ΕΚ) αριθ. 251/95, για τη μεταφορά της έδρας του Cedefop από το Βερολίνο στη Θεσσαλονίκη αποτελούσε μια ξαφνική αλλαγή τόσο του τόπου απασχόλησης του προσωπικού όσο και των συμβάσεων εργασίας. Επι 20 χρόνια το Βερολίνο ήταν η μοναδική έδρα του Cedefop, από τις 10 Φεβρουαρίου 1975, και έκτοτε δεν υπήρχε καμια ένδειξη, ότι αυτή η έδρα θα μπορούσε να αλλάξει και μάλιστα να μεταφερθεί σε ένα άλλο μακρινό κράτος μέλος. Το προσωπικό του Cedefop δέχθηκε την απασχόληση και έλαβε προσωπικές αποφάσεις (απασχόληση των συζύγων, εκπαίδευση των παιδιών, κ.λπ.) με βάση αυτή την έδρα.

ζ) Κάτω από αυτές τις συνθήκες το Διοικητικό Συμβούλιο είχε καθήκον:

- να προσφέρει στο προσωπικό ασφάλεια όσον αφορά τη σταθερότητα της απασχόλησής του (διορισμός ως μόνιμοι υπάλληλοι),

- να εξασφαλίσει τη διατήρηση της κατηγορίας τους, του βαθμούς τους, και των κλιμακίων τους

- να βοηθήσει το προσωπικό έτσι ώστε, εάν το ζητήσει, να έχει τη δυνατότητα εξεύρεσης μίας εναλλακτικής θέσης εργασίας.

η) Το Διοικητικό Συμβούλιο θα ήθελε να επισημάνει ότι οι θέσεις που χορηγήθηκαν στο Cedefop από την Αρμόδια επί του Προϋπολογισμού Αρχή ήταν μόνιμες θέσεις. Υπενθυμίζοντας τα άρθρα 2 και 8 του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων οι θέσεις αυτές θα μπορούσαν είτε να καλυφθούν από μόνιμους υπάλληλους ή από έκτακτους υπάλληλους με διετή μόνο σύμβαση εργασίας, και με τη δυνατότητα ανανέωσης των συμβολαίων τους για ένα ακόμη χρόνο.

θ) Εξάλλου, το κείμενο του κανονισμού (ΕΚ) αριθ. 251/95 («στο προσωπικό εφαρμόζονται οι κανονισμοί και οι ρυθμίσεις που ισχύουν για τους υπαλλήλους και το λοιπό προσωπικό των Ευρωπαϊκών Κοινοτήτων»), προβλέπει ρητώς την απασχόληση μονίμων υπαλλήλων και λοιπού προσωπικού. Λαμβάνοντας λοιπόν υπόψη τη μόνιμη φύση απασχόλησης του προσωπικού, η επιλογή να διοριστούν ως μόνιμοι υπάλληλοι αντί για έκτακτοι ήταν σωστή και δικαιολογημένη.

Το Διοικητικό Συμβούλιο θα ήθελε να σχολιάσει πιο διεξοδικά μερικά σημεία που αναφέρει το Συνέδριο ως ακολούθως:

46. (τελευταία πρόταση) Το Διοικητικό Συμβούλιο είχε την επιλογή είτε να διορίσει ως μόνιμους τους υπαλλήλους ή να τους προσφέρει διετείς συμβάσεις εργασίας [βλέπε το σχόλιο στο σημείο η) παραπάνω]. Δεν θεωρήθηκε θεμιτό να απαιτήσει κανείς από το προσωπικό να μετακομίσει από το Βερολίνο στη Θεσσαλονίκη με μια σύμβαση εργασίας δύο ετών.

48. Ενώ είναι σωστό ότι το Διοικητικό Συμβούλιο δεν απέστειλε επίσημα στο Δημοσιονομικό Έλεγχο προς έγκριση τη συμφωνία που συνάφθηκε με το προσωπικό, ο Δημοσιονομικός Έλεγχος όμως είχε ενημερωθεί σχετικά με τις αποφάσεις που ελήφθηκαν. Τη στιγμή που υπογράφτηκε η συμφωνία δεν ήταν δυνατόν να καθορισθούν οι ακριβείς οικονομικές συνέπειες, επειδή δεν ήταν σαφείς οι προσωπικές αποφάσεις του προσωπικού. Η συμφωνία ήταν μόνο ένα πλαίσιο που χρησίμευσε ως βάση για τις ατομικές αποφάσεις που λήφθηκαν με την πλήρη έγκριση του Δημοσιονομικού Ελεγκτού κατά τη διάρκεια της επίσκεψής του στο Βερολίνο.

50.-51. Υπενθυμίζοντας το επιχείρημα που αναφέρθηκε στο σημείο ε) παραπάνω, η απόφαση που λήφθηκε (βλέπε σχόλιο στη 2η παύλα) ήταν η μόνη δυνατή. Ανταποκρίνονταν επίσης στη ρητή δήλωση της Επιτροπής (βλέπε τελευταία παράγραφο των συνημμένων δηλώσεων προς καταχώρηση στα πρακτικά του Συμβουλίου) «ότι δε θα χειροτερεύσουν οι συνθήκες εργασίας των υπαλλήλων του Cedefop». Οι απόψεις της νομικής υπηρεσίας της Επιτροπής που αναφέρονται μόνο εν μέρει στην παράγραφο 56 της έκθεσης του Συνεδρίου αφήνει περιθώρια για τη λήψη μιας τέτοιας απόφασης.

52.-54. Το Διοικητικό Συμβούλιο επαναλαμβάνει ότι το άρθρο 29 του κανονισμού υπηρεσιακής κατάστασης προβλέπει ότι για να καλυφθούν οι κενές θέσεις σε ένα κοινοτικό οργανισμό, πρέπει η αρμόδια για τους διορισμούς αρχή έχει τη δυνατότητα να διοργανώσει εσωτερικούς κανονισμούς (σημείο 1 β). Οι διαγωνισμοί διοργανώνονται σύμφωνα με το παράρτημα III του κανονισμού υπηρεσιακής κατάστασης.

55. Στόχος και καθήκον του Διοικητικού Συμβουλίου ήταν να εξασφαλισθεί η αποδοχή της μετακόμισης στη Θεσσαλονίκη από έναν όσο το δυνατό μεγαλύτερο αριθμό του προσωπικού που υπηρετούσε στο Κέντρο. Υπενθυμίζουμε ότι ο κανονισμός (ΕΚ) αριθ. 251/95 κατήργησε το καθεστώς που εφαρμόζονταν στο προσωπικό με ισχύ από την 1η Μαρτίου 1995 και ότι η μετακόμιση στη Θεσσαλονίκη έλαβε χώρα τον Αύγουστο του ίδιου έτους.

Η συμπεριφορά του Διοικητικού Συμβουλίου βασίζονταν στις ακόλουθες σκέψεις:

- ήταν αδιανόητο να ζητήσει κανείς από το προσωπικό να μετακομίσει στη Θεσσαλονίκη με μια διετή σύμβαση εργασίας (σχόλιο στο σημείο η) και σημείο 46 παραπάνω),

- Δεν υπήρχε χρόνος να διοργανωθούν και να περατωθούν ανοιχτοί διαγωνισμοί όπως πρότεινε το Συνέδριο πριν από τη μετακόμιση στη Θεσσαλονίκη και εδώ δεν ήταν καθόλου ρεαλιστικό να αναμένει κανείς από άτομα να μετακομίσουν χωρίς μια σταθερή προσφορά για περαιτέρω απασχόληση.

56.-59. Το Διοικητικό Συμβούλιο έχει ήδη επισημάνει [σχόλιο ε) παραπάνω] ότι η μετακόμιση στη Θεσσαλονίκη αποτελούσε μια ξαφνική αλλαγή στον τόπο εργασίας του προσωπικού, η οποία αναπόφευκτα προκάλεσε κοινωνικά προβλήματα και εμπόδια παραγωγικότητας για ένα ορισμένο χρονικό διάστημα. Ζητώντας από το προσωπικό να μετακομίσει σε ένα χαμηλότερο βαθμό ή κλιμάκιο θα σήμαινε μία επιπλέον απώλεια. Η γνωμάτευση της νομικής υπηρεσίας της Επιτροπής που αναφέρεται στην παράγραφο 56 αναφέρει στο σημείο δ) αρκετές δικαιολογίες για τη στάση που κράτησε το Κέντρο.

60.-61. Όλα τα μέλη του προσωπικού που ζήτησαν το διορισμό τους ως μόνιμοι υπάλληλοι υποβλήθηκαν σε μία δοκιμαστική περίοδο, όπως αναφέρεται στο άρθρο 34 του κανονισμού υπηρεσιακής κατάστασης.

62. Σύμφωνα με το σχόλιο στο σημείο ζ), τρίτη παύλα παραπάνω, το Διοικητικό Συμβούλιο θεωρούσε ότι είναι καθήκον του να βοηθήσει το προσωπικό με έναν τρόπο ο οποίος θα μπορούσε να γίνει αποδεκτός. Αυτό επίσης ήταν και η γνώμη της νομικής υπηρεσίας της Επιτροπής.

65. Οι διατάξεις σχετικά με τη διαδικασία για τη μεταφορά ενός τμήματος του μισθού επιτρέπει την αύξηση αυτού του ποσοστού από 35 % σε 50 % και για ορισμένες περιπτώσεις, αφού υποβληθούν τα απαραίτητα δικαιολογητικά σύμφωνα με το άρθρο 4 του κανονισμού αυτού. Η συμφωνία πλαίσιο καθόρισε τη δυνατότητα μεταφοράς ενός μεγαλύτερου ποσοστού ( > 35 % όπως προβλέπεται στον κανονισμό υπηρεσιακής κατάστασης αλλά